
PERSONERNE: 

Professoren. 

Antoinette, hans Datter. 

André, Billedhugger. 

HiLMA Drammen. 

Dr. phil. Hans Arens. 

Redaktør FRITZ. 

En gammel Pige hos Arens. 

Skuespillet foregaar i en By i vore Dage. 
Mellem de to første Akter er et Aarstid, mellem andet 
og tredje Akt nogle Madneder. 
Første Akt hos Professoren. 
Andet og tredje Akt hos Arens. 



Professoren er en smuk Mand i halvtredserne. Graa- 
haaret og skægløs. Meget nervøs. Gaar hyppigt op og 
ned i Stuen og piller ved Smaatingene. 

Antoinette er 20 Aar. Hun gaar klædt i løstsiddende 
Kjoler og har Armene blottede fra Albuen. 

André, 25 Aar, høj, stærk og med stort Skæg. Noget 
uordentligt klædt. 

Hilma, en smuk Dame i trediverne. Stilfuldt og 
diskret paaklædt. 

Arens, 30 Aar. 

Fritz, i Fyrrerne. 



FØRSTE AKT. 



Hos Professoren. Kunstnerisk Udstyr. Halvt Atelier. 
Til venstre og i Baggrunden Døre. Til venstre i For- 
grunden Bord, Sofa og Stole. Til højre i Forgr. Kamin 
med Siddepladser. Længere mod Baggr. et skraat, stort 
Ateliervindue, der paa den Side, som vender mod Til- 
.skuerne, er halvt dækket af et ophængt Tæppe og Planter. 
Over disse hænger en Maaneskinslampe. 



Professoren sidder ved Vinduet i en magelig Stol. Ligeoverfor ham 

ved et lille Bord André i Færd med at tegne ham. Hilma sidder i 

Sofaen og syr. Antoinette staar ved Kaminen og kaster Grankogler 

ind i Ilden 

HiLMA. 

Nu steger du os snart, Antoinette. 

Antoinette. 
Det knaser saa morsomt. Der er saadan 
noget sommerligt ved at tage paa de Gran- 

IcOgler. (Driver rundt i Stuen, kigger paa André's Tegning.) Nu 

begynder det at ligne — lidt. 

Poul Levin : Antoinette. I 



Professoren. 

André, jeg holder det ikke ud mere. Jeg 
sidder her og drej.er Tommelfingrene i vild Fart 
omkring hinanden af lutter Utaalmodighed. 

André. 
Skal vi høre op og lade Redaktøren 
hænge sig. 

Professoren. 
Naa, naar han nu mener, det interesserer 
Publikum at sé et Billede af mig. Tegn bare. 

André. 
Jeg skulde aldrig have indladt mig derpaa. 
Jeg egner mig ikke til det Kradseri. 

Antoinette. 
Nej, du skulde have paataget dig at hugge 
en Statue af Fa'r lige ud af Fjældet. 

(Slaar Armene om Hilma.) 

Nej, Hilma, hvor det dog er hyggeligt, at 
du er her saa meget. 

Professoren. 

Hyggeligt, ja i høj Grad. Men ogsaa nød- 
vendigt. 

Hilma 

(smilende). 

Nødvendigt? 



Professoren. 
Ja, ellers maatte vi have boet paa Hotel. 
Husligheden har aldrig ligget for Antoinette. 

Antoinette 

(i en Lenestol.) 

Jeg har foldet Hænderne, du kan godt 
begynde at præke. Er du ikke tilfreds med 
mig? 

Professoren. 

Jo, det ved Gud, jeg er. 

Antoinette. 
Og husk saa paa den umaadelige Dannelse, 
jeg erhvervede mig i Pensionen i Paris. 

André. 
Og som du holder vedlige ved de ivrigste 
Studier — 

Antoinette. 
Ja, under din sagkyndige Ledelse. Nej, 
André, vi to skal vist ikke lade hinanden noget 
høre. Hvor tror I, jeg var i Formiddags? 

André. 
Paa Tennispladsen. 

Antoinette. 
Og saa? 



Professoren. 
Saa var du vel ude at spadsere med en af 
dine Kavallerer. 

Antoinette. 
Rigtig. Men med hvem? 

André. 
Den lille Friling? Han danser jo altid om- 
kring dernede i Sportskjorte og med Knæ- 
benklæder. 

Antoinette. 
Han er sød, lad blot være med at gøre 
Nar af ham. Naa, men det var nu for Restea 
en hel anden. 

Professoren. 

Vi giver tabt, Antoinette. Dine Herrer er 
talrige som* Havets Sand. Jeg har den Tort at 
se dig komme hjem med en ny hver Dag. 

Antoinette. 
De slaas om at følge mig fra Tennis. 

Professoren. 

Ja, bevares. Al Flirt faar jo i vore Dage 
det smukke Navn Sport. Naa, hvem var 
det saa? 

HiLMA. 

Hans ? 

Antoinette. 
Rigtig. Netop din Fætter Hansemand. Han 
kom ganske tilfældigt forbi, sagde han. Det vil 
sige, føjede han til, han havde gaaet og luret 
paa mig. Naa, saa fulgtes vi ad, og han var 
rar og morsom. Men hvor var jeg henne med 
ham? 

Professoren. 

Sikkert ikke paa noget Sted, han ikke kan 
være bekendt. 

André. 
Trakterede han med Chokolade og Kager? 

Antoinette. 

Du store Gud, André, hvor du er vittig 
idag. Du skulde hellere passe paa, at Fa'r's 
Næse ikke bliver skæv. 

Nej, jeg var oppe at besøge ham. 

HiLMA. 

Hos Hans — 

Antoinette. 
Ja, det kom ganske af sig selv. Aa, hvor 
der var nydeligt! Alle de gamle Portrætter og 

de gamle Møbler fra hans Forældres Tid. Og 
han talte saa smukt om dem. Der stod en 
gammel, højrygget Lænestol; han sagde, jeg 
lignede en Prinsesse, da jeg sad i den. 

Professoren 

(springer op). 

André, nu kan jeg ikke mere. Jeg er da 
heller ikke mere end et Menneske. 

André 

(pakker sammen). 

Ja, ja» saa venter vi. 

Professoren. 
Det Driverliv, jeg fører her, gaar over alle 
Grændser. Nu har jeg ikke komponeret noget 
i tre Maaneder. Det er mig ikke muligt. 

HiLMA. 

Her er da stille nok. 

Professoren. 

Ja, men det er netop Ulykken. Her er 
altfor godt at være i denne lille By. 

Antoinette. 
Er det ikke underligt, at vi ikke bor i 
nogen bestemt By, saadan som andre. Hvis 



de ikke havde opført din Opera her, saa havde 
vi maaske aldrig set denne By. Og her er dog 
saa rart. 

André. 
Det er meget lystigere ikke altid at traske 
rundt i det samme. Naaja, saadan et Vajsenhus- 
barn som jeg kan nu slet ikke tale med om 
Fædreland og saadan noget. Mit Fædreland 
er, hvor du og din Fa'r er, for I er de eneste, 
der har været gode imod mig og taget Jer 
af mig. 

Professoren. 

Tre fremmede Fugle — 

Antoinette. 
I en bortrejst Malers Bur. Det er saamænd 
rigtig pænt. Jeg kunde godt blive her — jeg 
kunde ogsaa rejse. Alting er morsomt, og alle 
Mennesker rare. 

André. 
Imod dig. Ja. Du kan gaa gennem tykt 
og tyndt, der bliver aldrig noget Smuds hæn- 
gende ved dig. 

Antoinette 

(rækker ham Haandea). 

Tak. 

Professoren. 
Det var et sandt Ord, André. 

Antoinette. 
Hør, jeg faar en Idé. Vi vil drikke Kaffe 
i Mørkningen foran Kaminen. Saa gaar André 
og jeg hen og køber Kager. Vil du? 

André. 
Ja, naturligvis. 

Antoinette. 
Kom saa. Vi inviterer alle, hvem vi møder. 
Du maa forberede dig paa stort Selskab, Hilma- 
Farvel saa længe. 

(André og Antoinette gaar.) 
HiLMA. 

Naa, Professor, gaa saa ind og komponer. 

Professoren. 
Tror De, det gaar saa nemt, som naar De 
tager Deres Sytøj og fortsætter, hvor De slap 
sidst. Nej, saa længe vi bliver her, faar jeg 
intet gjort. Jeg maa være paa farende Fod.^ 
Altid afsted. 

HiLMA. 

At De aldrig bliver træt. 



Professoren. 

Træt? Hvad vil det sige? Hvor kan en 
ung Mand blive træt? Ja, De smiler. Sé paa 
mig: Sig mig ærligt, sér jeg ud som en gammel 
Mand? 

HiLMA. 

De bliver aldrig anderledes. (Gaar hen tii ham 

og lægger sias Hænder paa hans Skulder.) De er Qti rigtig 

smuk Mand paa de halvtreds. Er De fornøjet 
med det ? 

Professoren. 

Kære Hilma. Hvor De er hyggelig og rar 
og konstant. 

Hilma. 
Konstant? Det var et mærkeligt Udtryk. 

Professoren. 
Jeg mener, at De er altid den samme. 

Hilma. 
Naar man lever saa stille som jeg, har 
man ingen Grund til at forandre sig. 

Professoren. 

Jeg holdt det ikke ud. 

Hilma. 
Aa, man maa vel tage det, som det falder. 

Professoren. 

Nej. Netop ikke. Man skal nyde Livet 
saa længe, man kån. Man skal leve som 
Nomade. Saadan som Antoinette og jeg. 

HiLMA. 

Vi maa jo være stolte over, at De har 
holdt det ud hos os et halvt Aar. 

Professoren. 

Ja, men nu kan vi heller ikke mere. Vi 
pakker vore Kufferter og flyver bort. Saa rejser 
vi Teltet et andet Sted. Hvor vi er lykkelige! 

Hvor vi er friel Sé Dem om her: hvad 

» 

binder os? 

HiLMA. 

Nej, paa den Maade. Ligger Friheden da 
i at bo i en andens Lejlighed? 

Professoren. 

Mere end De tror. Andre er bundne ved 
Minder, ved gamle Skabe og ved den Læne- 
stol, som ogsaa stod i deres Hjem, da de var 
ganske smaa. Saadan en elendig gammel Stol 
kan Gud hjælpe mig tyrannisere et Menneske 
og hænge sig som en Klods om dets Fødder. 



II 



HiLMA. 

Troer Deakke, Aarsagen ligger dybere? 

Professoren. 

Naa ja, det ligger maaske ikke i Møble- 
mentet altsammen. 

Jeg kan jo sé det paa Dem. Jeg har levet 
i tusinde Stemninger, De er den samme, som 
da jeg traf Dem i Ziirich. De fem Aar har 
ingen Forandring gjort. De er ganske, som da 
De hjalp mig i de tunge Dage. 

HiLMA. 

Hvorfra véd De det? 

Professoren. 
Det sér jeg paa Dem. Det føler jeg i 
Deres Nærhed. Det véd jeg af hele det Ind- 
tryk, De gør paa mig, 

HiLMA. 

De dømmer alt paa den Maade, ud fra 
Dem selv. 

Professoren. 
Ja, selvfølgelig. Vi Kunstnere har Lov til 
at være Egoister i alt, véd De nok. 

HiLMA. 

I Kunstner-Egoister forstaar vist slet ikke 
os Hverdagsmennesker. 

Professoren. 

De er intet Hverdagsmenneske, Hilma. De 
er jo hverken ubetydelig eller indskrænket eller 
træg — 

Hilma. 

Aa nej. Jeg tænkte nærmest paa, at et 
Hverdagsmenneske blot hører om de andres 
Fester. 

Naa, men vær nu Egoist, Professor, og tal 
om Dem selv. Hvor vil De saa hen? 

Professoren. 

Først til Leipzig. Dér skal min store Fest- 
ouverture opføres hen ad Foraaret. Saa til 
Rom. Dér vil jeg slaa mig ned. 

Hilma. 
Og Antoinette? 

Professoren. 

Hun rejser naturligvis med. 

Hilma. 
Naturligvis ? 

Professoren. 
Ja hvad ellers? 

HiLMA. 

Troer De i Grunden, at hun har godt af 
at flakke saadan fra Sted til Sted. Husk paa, 
at hun nu er tyve Aar. Jeg synes netop, hun 
trænger til at vokse sig færdig i rolige Om- 
givelser. 

Professoren. 
Jeg forstaar Dem ikke. Er Antoinette ikke 
det gladeste og lykkeligste Menneske under 
Solen? Glæder hun ikke alle og gør dem lykke- 
lige? Gaa nied mig rundt i denne Stad og peg 
paa én af dens Døttre, og sig: hun kan maale 
sig med Antoinette. 

HiLMA. 

Ja, ja, det er rigtigt. Men alligevel — aa, 
det er saa vanskeligt at sige det til Dem. 

Professoren. 
Men kære Hilma, kan vi to da ikke sige 
alt til hinanden? 

Hilma. 
Jeg mener, at dette Nomadeliv, det kan 
være godt for Dem, fordi De er en Mand, 

fordi De er Kunstner, og fordi De føler Dem 
ung endnu. De har et Maai at rejse for. Det 
har Antoinette ikke. Hun morer sig, hun gør 
Lykke, hun danser gennem Livet i lutter Jubel 
over alt — 

Professoren. 
Det er jo netop det dejlige. Alt det 
sér jeg. 

HiLMA. 

Men De siger, at De er Egoist, og derfor 
sér De kun det, De vil sé. Naar der nu 
kommer en Dag, hvor Antoinette siger, at hun 
er træt, og det gør der, naar hun ikke er helt 
ung mere, og det ikke morer hende at have 
en Kavallér paa hver Finger — hvad vil De 
saa svare hende? 

Professoren. 

Jeg vil svare: gift Dig. 

HiLHA. 

Saa skal hun slaa sig til Ro, slaa alle 
Flyvegriller ud af Hovedet og glemme hele sin 
Fortid. 

Professoren. 
Saadan noget gaar af sig selv. 



IS 



HiLMA. 

Det er jo netop det, jeg troer, at det ikke 
gør. Jeg har sét det modsatte. 

Professoren. 

Jeg véd, hvad De mener. Det var de sær- 
lige Forhold, der stillede sig i Vejen for min 
Hustru og mig. Familjens og hendes Mands 
Modstand og hendes egen Nervøsitet. (Rejser sig, 
rundt i stnen.) Naa ja, ogsaa Fejl fra min Side. 
Jeg egner mig ikke til Ægteskabet. 

HiLMA. 

Og Antoinette er Deres Datter. 

Professoren. 
Troer De da, at man kan opdrage nogen 
til et lykkeligt Ægteskab? 

HiLMA. 

Aa, man maa vel opdrage sig til det som 
til alt andet i Livet. Jeg mener, det er ikke 
nok at omgaas Mandfolk. En ung Pige maa 
have Tid til at sørge for sit Udstyr — mest 
af alt for det, hun ikke kan købe i Butikkerne, 
men som hun selv erhverver sig. Det faar de 
fleste unge Piger ikke Tid til. Oftest fordi 
vore Selskabshjem ikke er indrettede derpaa, 

Antoinette ikke, fordi hun flagrer for lystigt 
afsted mellem de frie Fugle. 

Professoren. 

De tager saa tungt paa det. Det kommer 
af, at De gaar saa stille her hjemme og reflek- 
terer Dem til alt. Man kan ikke gribe ind i 
andres Liv og Skæbne. Sé til Himlens frie 
Fugle, de bygger ogsaa Rede og søger Mage. 

(Arens fra Baggrunden.) 

Professoren. 

Der har vi Arens. 

HiLMA. 

Goddag Hans. 

Arens. 

Goddag Professor, Goddag Hilma. Er 
Frk. Antoinette ikke hjemme? 

Professoren. 

Hun gik nylig med André. 

Arens. 
Naa, for jeg havde aftalt med hende at 
komme her i Aften. 

Hilma. 
Det har hun vel glemt. 

Professoren. 

Hun er her straks igen. Vi skal drikke 
Kaffe foran Kaminen. Det er den eneste Hus- 
lighed, hun forstaar sig paa. Slaa Dem nu til 
Ro. Tal et Øjeblik med Deres Kusine, mens 
jeg skriver et Par Breve. 

(Gaar nd til venstre.) 

Arens. 
Gud véd, hvor hun nu er henne med André. 

HiLMA 

(sætter sig ved Vindaet. Skumriagen begynder). 

De er vel blot en Tur. 

Arens 

(gaar urolig op og ned). 

Ja, det er de vel. 

HiLMA. 

Nu rejser de. 

Arens. 
Hvem? 

HiLMA. 

Professoren og Antoinette. Jeg véd ikke, 
om André skal med. 

Arens. 
Rejser ? Hvorhen ? 

Poal Levin: Antoinette. 2 



i8 

HiLMA. 

Ud i den vide Verden. 

Arens. 
Herregud, Hilma, hvorfor taler du saadan. 
Rejser de virkelig? 

Hilma. 
Sig mig nu ærlig, Hans, hvad er dia 
Mening? 

Arens. 

Min Mening — med hvad? 

Hilma. 
Med hele dit Forhold til Antoinette, siden 
du ikke vil forstaa. Jeg véd nok, at du er 
forelsket i hende, det er vi jo alle. Men om 
hun nu rejste? Rejste for altid. 



Arens. 
Hilma, du har jo sét det Hele. 



Hilma. 
Jeg kan ikke vide, hvor dybt det bunder. 

Arens. 

Det kunde du vide, fordi jeg aldrig talte 
om det til dig. I gamle Dage — 

HiLMA. 

Vi bliver ældre. 

Arens. 

Aa, jeg er ikke bleven ældre i sligt. Jeg 
er lige uerfaren, lige saa klodset som den 
Gang, jeg betroede dig alle mine Forelskelser. 
Men dette har grebet mig dybere end nogen- 
sinde. Jeg troede, at mit Liv nu var afstukket 
indenfor sine Grænser. Jeg syntes, jeg havde 
mit Studium og saa dig, der var min Fortrolige. 
Men det er du ikke mere. 

HiLMA. 

Underligt, at det netop blev hende. Jeg 
synes, I er saa forskellige. 

Arens. 
Netop. Hun er saa sjælden. 

HiLMA. 

Du kender kun faa. 

Arens. 
Kender og kender — jeg er da vokset op 
i en Kres, véd jeg. Og jeg har set unge 
Piger fordansede og helt forpjuskede. Ingen, 
der som hun er uberørt af vort modbydelige 
Selskabsliv. 

2* 

HiLMA. 

Hun har været i andre Krese. 

Arb>ns. 
Saa maa Kresene være bedre. 

HiLMA. . 

Aa, Hans, det er vel ikke sikkert. 

Arens. 

Lad dem saa være lidt friere, lidt dristigere, 
det er dog bedre end vore Trøffelselskaber. 

Jeg saå det jo, den Gang jeg endnu lod 
mig invitere. Dér sad de og stoppede sig med 
krydret Mad og stærk Vin, og bagefter kunde 
man sé dem gaa omkring opdunstede og røde 
i Ansigterne — gaa rundt og kurtisere Husets 
Døtre og deres Veninder. 

Det var hjemme, naar Forældrene havde 
Selskab. Og ude paa Ballerne — det samme. 
Blot at Herrerne var yngre og dristigere. 

HiLMA. 

Du overdriver. Der var da unge Piger 
med Interesser. 

Arens. 
'Aldrig noget oprindeligt, ægte. 

HiLMA. 

Du sidder derude og digter dig til alt, 
Hans. Nu er Antoinette Idealet, og hvad der 
ikke er som hun, det er af det onde. 

Arens. 
Interesser, siger du. Hvad bryder jeg mig 
om at diskutere Historie og alt det med dem — 

HiLMA. 

Tak for det, du. 

Arens. 
Aa nej, Hilma, saadan mente jeg ikke. 
Med dig er det noget andet. 

Hilma. 
Jeg regnes vel ikke med. 

Arens. 
Nej, kæreste, det forstaar du da nok. Du, 
min bedste Veninde. 

Hilma. 
Ja, ja, Hans. Derfor vil jeg ogsaa raade dig 
til det bedste. 

Arens. 
Men Antoinette, hun bryder sig Pokker om 
Bøger, Aviser og det Hele. Hun er kun 
sig selv. 



Og nu vil du? 

HiLMA. 



Arens. 

Vil, vil, jeg vil intet. Jeg drives imod 

hende som af en usynlig Dom, af en tvingende 

Kraft og af alle mine Længsler. Forstaar du, 

at det stundom er mig som en svidende Pine. 

HiLMA. 

Du maa være rolig, du maa tale dig selv 
til Rette. Husk paa, det gælder her hele din 
Fremtid. 

Arens. 
Her er ikke Tale om mig. Om hende, 
kun om hende. Om hun vil. Sig mig, HUma, 
troer du det? 

HiLMA. 

Hun holder meget af dig. Hun holder jo 
af alle Mennesker. Men ærlig talt : videre troer 
jeg ikke, hun nogensinde har tænkt. 

Arens. 

Men André? 

HiLMA. 

Jeg véd ikke noget, og jeg vil ikke blande 
mig deri. Du skal handle, saadan som du maa. 

(Professoren fra venstre.) 

Professoren. 

Er de ikke kommet endnu? 

HiLMA. 

Nej. 

Arens. 

Jeg vil gaa dem i Møde. Farvel saa længe. 

(Arens gaar ud af Baggrunden.) 

Professoren. 
Jeg har tænkt paa, hvad De sagde. An- 
toinette har maaske ikke godt af atter at 
rives løs. 

HiLMA. 

De rejser ikke? 

Professoren. 
Jo jeg, jeg rejser — 

HiLMA. 

Men Antoinette? 

Professoren. 
Hilma, De véd hvor megen Pris, jeg sætter 
paa Dem. Kunde ikke Antoinette flytte til 
Dem i nogen Tid? 

Hilma. 
Til mig? 

Professoren. 
Der er ingen, hun holder saa meget af, og 
ingen, jeg kan betro hende til uden til Dem. 
De sér jo, hvad De betyder her i Huset. Vi 
kunde ikke undvære Dem. Gør det, kære 
Hilma, De er jo skabt af andet Stof end 
Antoinette og jeg. De er saa opofrende og 
uselvisk — 

Hilma. 
Altid det samme. Der er visse Mennesker, 
der højtidelig udnævnes til at være opofrende. 
Det er saa bekvemt for de andre. 

Professoren. 

Hvad mener De? 

Hilma. 
Aa ikke noget. 

Professoren. 

Og saa maatte det jo ogsaa være en Lykke 
for Dem, at have Antoinette hos Dem. Tænk, 
hvad jeg gav Afkald paa — jeg véd slet ikke, 
om jeg holdt det ud. 

Hilma 

(smilende). 

Jeg er Dem meget taknemlig. Jeg véd 

ogsaa godt, hvad De først og fremmest gav 
Afkald paa: Ansvaret. 

Professoren. 

Hvilket Ansvar? 

HiLMA. 

Ærlig talt : jeg er bange for, at hvis Antoi- 
nette blev her, vilde hun fristes til ganske let- 
sindigt at flagre ind i et Ægteskab. 

Professoren. 

Med hvem? 

HiLMA. 

Med en Mand, der kommer her i Huset 
temmelig ofte — 

Professoren. 

Aa — Fritz. Ja, jeg troer nok, at han 
var forelsket i hende en Gang, men det har 
han vist glemt for længe siden. 

HiLMA. 

Ham har jeg ikke tænkt paa. 

Professoren. 
Hvem da? 

HiLMA. 

Hans 

Professoren. 

Arens? Han og Antoinette — det er aldrig 
faldet mig ind. 

Jeg havde tænkt noget helt andet om ham 

Han skulde vist have en noget ældre, 

alvorligere Han kan vist ikke forelske sig 

i hende, og hun ikke i ham. Jeg kender 
Kvinderne. 

HiLMA. 

De gør vel det. 

Professoren. 
Jeg tænker saa ofte paa gamle Dage, Hilma. 
Kan De huske de Aftener efter den sørgelige 
Tid. Vi sad ude paa Balkonen og saå mod 
de store Bjærge. De har en underlig Virkning 
paa mig. Andre Kvinder hidser mig, ægger 
mig: Det lyder maaske underligt, men De aner 
ikke, hvilke Fristelser en Mand som jeg er 
udsat for. 

Hilma. 
Ja, De er jo ung endnu, siger De. 

Professoren. 
Jeg føler mig saadan, og derfor er det saa 
underligt for mig med denne voksne Datter. 

Sligt ligger ikke i Alderen, det ligger i 
Temperamentet./ Saa længe jeg kan rives med, 
saa længe jeg kan glemme bitre Minder, saa 
længe jeg kan skabe nye Værker, saa er jeg 
ung, om mit Haar saa er graat. 

HiLMA. 

Ja, det forstaar jeg. Men overfor Kvinder — 

Professoren. 
Netop. Det ene følger af det andet. Jeg 
vil endnu vinde Sejre, fordi jeg kan. De flagrer 
jo om mig, de byder sig jo til — 

HiLMA. 

Ja, disse smaa Fruer, der keder sig med 
deres Mænd. 

Professoren. 
Ligemeget, de frister dog. 

HiLMA. 

Jeg kan ikke lide at høre Dem tale saadan. 
(Rejser sig.) Jeg vil hente en Lampe. 

Hilms gaar ud til venstre. Professoren stiller sig hen og trommer paa 

Ruden. 

Fritz og André fra Baggrunden. 

Fritz. 
Ah, Professoren komponerer. 

Professoren. 

Hvad, er det Dem, Fritz, og André — 
hvor har du gjort af Antoinette? 

André. 
Jeg forstaar ikke, hvor hun er blevet af. 

Fritz. 
Han har tabt hende. 

André. 
Vi gik sammen nede ved Anlæget. Saa 
mødte vi først Redaktøren og saa Arens — 

Fritz. 
Du kan ligesaa godt tilstaa det, André, 
mens du snakkede Alvor med mig, er de andre 
forsvundne for at sværme i Anlægets Gange. 

André. 
Arens sværme. 

Fritz. 
Hvilken Overlegenhed. Som om du ikke 
var jaloux. 

Professoren. 
André — jaloux — 

Fritz. 
Det kan være, han deklamerer for hende. 



29 

André. 
Det vilde klæde ham. 

Fritz. 
Naar det bare ikke bliver for langt. For 
Frøken Antoinette gaar med Kagerne, som vi 
skal have til Kaffen. 

Skal jeg betro dig noget, André? Arens 
har skrevet et nydeligt Vers til mit Fest- 
nummer. 

André. 
Skriver han Vers? 

Fritz. 
Ja. Dér kan du sé. 

Professoren. 

Hvad er han i Grunden for et Menneske? 

Fritz. 
Arens — jo. Han er ikke smuk. 

Professoren. 

Tak skal De have. Det var ikke saadan 
jeg mente. 

Fritz. 
Ja, da er det aldeles ikke uden Betydning. 
Smukke Mennesker kommer helt anderledes 

gennem Verden end grimme. Sé nu paa André! 
Gudbevares, det kan s'gu gærne være, at du 
er et Geni, din dovne Rad, men du vil altid 
skafife dig Gehør ved dit store Skæg og din 
brede Bringe. 

Saadan en Spirrevip som Arens kan man 
derimod skubbe ud, hvornaar det skal være. 
Og det har de gjort. 

Professoren. 

Har De fulgt ham saa nøje? 

Fritz. 

Ja, gennem mange Aar. Det er først i de 
senere Aar, efter Forældrenes Død, at han har 
trukket sig tilbage fra alle. De skulde blot sé, 
hvor nydeligt Kvinderne skubbede ham væk, 
naar han ikke morede dem mere. Han blev 
deres gode Ven, det vil sige en Slags Lakej. 
Han løb deres Byærinder, fik Lov til at give 
dem Blomster og Sukkergodt og til at tage 
deres Fingerbøl op, naar de tabte dem, men 
videre — aldrig. Han blev aldrig »Manden« 
for nogen Kvinde. 

Og saadan ogsaa i det daglige Liv. Stil- 
ling fik han aldrig, han trænger jo ikke til det 
og er frisindet, og nuomstunder er det kun 

dem, der faar Stillingerne, der ikke er frisindede, 
fordi de trænger til dem. Kan du knuse den, 
André, for det var dybsindigt. 

André. 
Den er maaske fra en af dine Ledere? 

Fritz. 
En af dem — fra mange, du. Saadan 
noget maa siges ofte, før det bliver forstaaet. 

Professoren. 

Jeg forstaar virkelig ikke, at De bliver ved 
med den Politik. 

Fritz. 
Hvorfor ikke det? Bliver De ikke ved med 
at komponere? 

Professoren. 
Jo, men — 

Fritz. 
Jeg vilde gærne komponere en lille Fest- 
sang her i Landet. Saadan med Kor af Folket 
og Friheden som første Stemme. 

Professoren. 
Og det troer De paa? 

Fritz. 
Jeg lever endnu paa Erindringen fra den 
Tid, jeg troede derpaa. Man kan ikke helt 
slippe sin første Kærlighed. (Sér paa su ur.) Det er 
et fælt langt Vers. 

André 
Jeg synes ogsaa, — det er underlig^. 

Hilma med Lampen. 
HlLMA. 

Godaften, Redaktør. 

Fritz. 
Lad mig tage Lampen. 

(Setter den paa Bordet.) 

Professoren. 
Hvis nogen vil ryge, saa kom ind til mig. 

Han gaar ud til venstre. 

HiLMA 

(tender Maaneskinslampen). 

Hvor er Antoinette? 

Fritz. 
Hun gaar nede i Anlæget og er romantisk 
og spiser Kager med Arens. Kan du ikke 
springe ned og hente én til mig, André? Hvor- 

for er du saa gnaven? Lider du af Kæreste- 
sorger? 

André. 
Du troer vist, du er en af dine egne 
Reportere. 

(Gaar ind til venstre.) 

Fritz. 
Bare det ikke ender med Slagsmaal mellem 
André og Arens. 

HiLMA. 

Hvorfor det? 

Fritz. 
Fordi André ikke kan lide, at Arens er 
forelsket i Antoinette. 

HiLMA. 

Og det véd De, han er? 

Fritz. 
Han gaar saamænd nu og frier til hende. 

HiLMA 

(nvilkaarltgt). 

Gør han. 

Fritz. 
Ja, men han faar en Kurv. 

Poul Levin : Antoinette. 'i 

HiLMA. 

Véd De, hvad jeg har hørt om Dem, 
Redaktør? 



Fritz. 



Naa? 



HiLMA. 

Noget som ikke giver Dem Ret til at være 
saa overlegen overfor André og Hans. 

Fritz. 
Aa ja. Undrer det Dem? De skal aldrig 
tro paa, naar Mandfolk siger, at »efter dette« 
kan de aldrig elske nogen anden. 

HiLMA. 

Det var ikke saadan, jeg mente. 



Fritz. 

For jeg skal sige Dem, at efter saadan 
noget, er Mænd allermest udsatte for Fristelser. 
Man er baade blød om Hjærtet, og man trænger 
ligesom til Oprejsning. 

Jeg traf Antoinette og hendes Fa'r paa 
min Rejse for to Aar siden. Jeg synes allige- 
vel, det er bedst, hvis Arens heller ikke sejrer 
denne Gang. Antoinette drager og lokker paa 

en forunderlig Maade, men jeg troer, hun maa 
erobres hver Dag. 



^ ' 



HiLMA. 

De mener, at hun er koket? 



Fritz. 
Ikke Spor. Det er hendes Natur. Koket .?^ 
Saa kender De hende ikke. Det er hun altfor 
fin til. Hun er nemlig Finessen her i Huset. 
Hun er den, der gør disse fremmede Stuer til 
noget af et Hjem. 

HiLMA. 

Hør, Fritz — De længes vist efter 



Oprejsning? 



Fritz. 



HiLMA. 

Nej, jeg mente efter at være blandt dem, 
der »erobrer« Antoinette. 

Fritz. 
De tager Fejl. Det er jeg for gammel 
til. (Rejser sig.) Aa, meu hvorfor faar De mig nu 
til at sidde her og være travrig. Hvad kan det 
more Dem, at sé mig sentimental. Det er jeg 
kun i mine allersvageste Øjeblikke, Frk. Drammen. 

3* 

HiLMA. 

Sentimental? Hvorfor vil De gøre Nar af 
Dem selv? 

Fritz. 
Fordi jeg vil gøre Nar af alle andre og 
derfor ingen Grund har til at skaane mig selv. 

HiLMA. 

Hvorfor gøre Nar i det Hele taget. 

Fritz. 
Fordi man i vore Tider maa lé, naar man 
ikke vil græde. Naar Dumheden regerer, er 
det baade sørgeligt og grinagtigt. 

HiLMA. 

Jamen, jeg synes, der gaar noget i Løbet, 
naar man kun vil lé. Begejstringen mener jeg. 

Fritz. 
Begejstring! Hvad skal man med den til 
Hverdag. 

HiLMA. 

Der gives da ogsaa Søndage. 

Fritz. 
Ja, men der er seks Hverdage og kun én 
Søndag, der som oftest ødelægges for os. 

HiLMA. 

Sig mig, hvorfor er De egentlig saadan? 
Er der noget, der gør Dem ulykkelig? 

Fritz. 
Nej. Men der er ikke noget, der gør mig 
lykkelig, og det er i Grunden meget værre. 

(Professoren fra venstre.) 

Professoren. 

Nu vil vi ikke vente længere. Kaffen staar 
ovre hos mig. Kom og drik. De maa ikke 
tale mere med Fritz, saa bliver jeg jaloux paa 
ham. 

Fritz 

(idet de gaar). 

Det kan jeg godt lide Dem for, Professor. 
Det er mere, end jeg bliver paa Dem. 

HiLMA. 

Drillepind. 

(De gaar ud til venstre.) 

Scenen staar et Øjeblik tom, saa kommer Antoinette ind fra Baggrunden, 
leende og forpustet, tager Overtøjet af og staar lyttende i Entréen. Taler 

der ude: 

Saadan — én — to — tre — fire , 

forhast Dem ikke. De stavrer op ad Trapperne 
som en rigtig Spidsborger ja vist er det 

højt — — det er ligesom om De skulde foto- 
graferes skal jeg hjælpe Dem. De har 

naturligvis Galoscher paa — ikke? 

(Antoinette og Arens kommer ind. De taler hurtigt og nervest.) 

Arens. 
Hvad gik der af Dem? 

Antoinette. 
Det kom over mig. 

Arens. 
Var De ked af at tale med mig? 

Antoinette. 
Tværtimod. Det véd De godt. 

Arens. 
Jeg véd knapt selv, hvad jeg sagde. 

Antoinette. 
Vi talte om saa meget og om saa mange. 

Arens. 
Der er slet ikke andre for mig end De. 

Antoinette. 
Lad os gaa ind til Fa'r og Hilma. 

Arens. 

Nej. 

Antoinette. 

Hvorfor ikke? 

Arens. 

Fordi jeg ikke kan. 

(Kort Pause.) 

Hvorfor løb De fra mig? 

Antoinette. 
Jeg har jo sagt Dem: jeg véd det ikke. 

Arens. 
Jeg gik langsomt efter. 

Antoinette. 
Ja. Hvorfor fangede De mig ikke i vild 
Jagt op over Trapperne? 

Arens. 
Fordi jeg skælver og tøver i Deres Nær- 
værelse. Tak fordi De var hos mig i Dag 
Jeg har vist sagt det før, men jeg maa sige det 
igen. 

Antoinette. 
Jeg gør det snart om — saa hyggeligt der var. 

Arens. 

Jeg har ikke kunnet rive mig løs fra mine 
Stuer siden. Og da De sad dér i Lænestolen, 
saa vidste jeg ikke rigtig, om det var Drøm 
eller Virkelighed. 

Antoinette. 
Hvorfor det? 

Arens. 

De har siddet dér saa ofte i mine Drømme. 
Alting hjemme er blevet nyt for mig. Og dog 
er det det gamle. Alle de gamle Minder om 
mine Forældre og min Barndom er blevet rigere 
og skønnere. 

Antoinette. 
Tak Arens. Alle taler smukt til mig. 



Arens. 



Alle — ja. 



Antoinette. 
De siger det saa underligt. 

Arens. 
Naar alle holder af Dem, naar alle feterer 
Dem, saa regner De jo ikke for noget, hvad 
en stille Mand som jeg siger Dem. 

Antoinette. 
Det er underligt, Arens, undertiden flygter 
De fra Dem ^elv. 

Arens. 

Ja, ja, jeg véd det, jeg er tung og ube- 
hjælpsom. Jeg har siddet derude i det gamle 
Hus udenfor det Hele. 

Antoinette. 
Hvorfor bryder De da ikke ud, hvorfor 
lever De ikke m^d som vi andre? 

Arens. 

Fordi jeg altid følte mig tilovers. Der var 
ingen, som saå mig, naar jeg kom, ingen, der 
savnede mig, naar jeg gik. 

Og saa ogsaa det: der er noget betagende 
ved Ensomheden eller ved Samlivet med ganske 
faa. Først var der mine Forældre, senere Hilma. 

Antoinette. 
Holder De meget af Hilma? 

Arens. 
Ja, vi har kendt hianden fra ganske smaa. 
Hun har gjort mig meget gocft. Mest det, at 
hun bragte mig sammen med Dem i Sommer. 

Antoinette. 
Kan De huske vore Ture. 

Arens. 

Jeg lever i Mindet om dem. Jeg er blevet 
forvandlet, efter at jeg har lært Dem at kende. 
Uroen er over mig, Ensomheden trykker n^ig. 
Jeg maa være, hvor De er. 

Antoinette, jeg vil ikke mere flygte fra 

mig selv, jeg vil sige Dem aa, det er 

saa vanskeligt at sige det, man dybest føler. 

Jeg véd blot at mit hele Liv er Deres, 
jeg har været hos Dem altid, for vi er jo kun 
dér, hvor vore Længsler og Tanker er. 

Antoinette 

(rækker ham Haanden, siger sagte) : 

Arens, jeg holder meget af Dem. 

Arens 

(kysser hendes Haand). 

Aa, Antoinette — 

(De gaar hurtigt fra hinanden.) 
(André fra venstre.) 

André. 
Naa, her er I. Professoren spurgte efter 
Dem. 

(Arens gaar ind til venstre, Antoinette vil følge.) 

André. 
Gaar I ogsaa Tur herinde i Stuerne? 

Antoinette. 
Ja, naar vi har Lyst til det. 

André. 
Antoinette, jeg vil gærne tale med dig. 

Antoinette. 
Kan det ikke vente, André, her er jo 
Fremmede. 

André. 
Men Arens havde du Tid til at tale med. 

Antoinette. 
Hvad gaar der af dig? Har jeg ikke Lov 
til at tale med hvem, jeg vil? 

André. 
Aa jo, for nu er det heldigvis snart forbi. 

Antoinette. 
Hvad mener du? 

André. 
Vi rejser. 

Antoinette. 
Vi to? 

André. 



Og din Fa'r. 



Antoinettn. 
Hør nu, André, den Tone morer mig ikke. 
Vi er nok Kammerater og Venner, men du er 
ikke min Formynder. 

André 

: usikker). 

Nej, men vi vi hører dog sammen. 

Antoinette. 
Hører sammen? 

André. 
Ja, du og din Fa'r og jeg, vi staar for os 
selv her i Huset. Vi lever et andet Liv end 
de andre. 

Antoinette. 
Det véd jeg ikke noget af. 

André. 
De er Hverdagsmennesker, vi er Kunstnere. 

Antoinette. 
Pralhals. 

André. 
Det er ikke Praleri. Du holdt ikke ud at 
leve med dem Dag ud og Dag ind. For dem 
er det altid det samme. De sidder roligt og 
tager Dagene, som de falder, vi andre har 
Drifterne og Længslerne. 

Antoinette. 
Hvor du er blevet klog og filosofisk. 

André. 
Ja, for jeg har tænkt over mangt og meget 
i den sidste Tid. Ogsaa over os to. 

Antoinette. 
Jeg kan ikke lide, at du knytter os saa tæt 
sammen i dine Ord. 

André. 
Antoinette, der er foregaaet noget med dig. 

Antoinette. 
Aa ja, maaske. Jeg er blevet træt af dig, 
du er for sikker overfor mig. 

André. 
Du holder ikke af mig mere. 



46 



Antoinette. 
Jo jeg gør, André. Men jeg holdt mere af 
dig før. 

André. 
Hvorfor? Har jeg forandret mig? 

Antoinette. 
Ja, du har. Mest af alt i Aften. 

André. 
Jeg er blevet ked af at sé dig ens mod alle. 

Antoinette. 
Saa gaa fra mig. 

André. 
Nej, det kan jeg ikke. Jeg elsker dig, og 
jeg hader Arens. 

Antoinette. 
Du er latterlig. 



André. 



Tir mig ikke. 



Antoinette. 
Jeg er ikke bange for dig. 



47 

André. 
Tilgiv mig, Antoinette. 

Antoinette. 
Aa, hvor I er smaa. Tilgive dig! Først 
vil du skræmme mig, og saa kryber du bag- 
efter. Du er en stor Fyr, du har Længsler og 
Drifter, du er en Kunstnernatur! Tror du, at 
ikke ogsaa andre kan have samme Længsler, 
fordi de ikke gaar med en Plakat paa Ryggen, 
hvorpaa det staar? 

André. 
Aa, har han nu besnakket dig, har han nu 
stjaalet dig fra mig. 

Antoinette. 
Du har aldrig ejet mig. 

André. 
Jo ]eg har, og jeg vil have dig igen. 
Antoinette, Antoinette, du maa. Hvad vil du 
i deres evige Graavejr, det er smaa og triste 
Mennesker. Kom med din Fa'r og mig, hele 
Verden staar os jo aaben, hvad vil du i denne 
Afkrog. 

Antoinette. 
Spar dine Fraser. Jeg skylder ikke dig 
Regnskab. 

André 

(truende imod hende). 

Jo, du gør. Jeg vil, jeg vil 

Antoinette 

(tvinger ham med et Blik). 

Du vil ikke noget. 

(Frits og Hilma, lidt senere Professoren og Arens kommer fra 

venstre.) 

Fritz. 
Hør nu, Frøken Antoinette, nu er min Kaffe 
blevet ganske kold, mens jeg har ventet paa 
Kagerne. 

Antoinette 

(lér). 

Kagerne — dem gav jeg væk. 

Fritz. 
Gav De mine Kager bort? 

Antoinette. 
Ja, vi mødte en lille, fattig Dreng, der saå 
saa sulten ud. Han blev forfærdelig glad og 
pilede af Og saadan en Redaktør skal altid 
handle i de fortryktes Interesse. 

Fritz. 
Det vil jeg ogsaa. Herved forbyder jeg 

Dem paa det strængeste i Fremtiden at for- 
dærve Folkets Maver — med mine Kager. 

André 

(rejser sig fra en Stol). 

Jeg gaar. Farvel. 

Professoren. 

Vist ikke, André. Sæt dig nu her. Vi 
skal jo holde Mørkning. 

Antoinette. 
Det er sandt. Det havde jeg nær glemt. 

(Gaar hen og slakker Lampen, Scenen oplyses kun af Maaneskinslampen). 

Saa det var det. 

Fritz. 
Kan de alle sé min Cigar gløde? I den 
Retning skal altsaa ingen gaa, for saa træder 
de mig over Tæerne. 

Antoinette 

(foran Kaminen). 

Arens, kom, har De ikke en Svovlstik, saa 
skal jeg faa det til at blusse i Kaminen, der er 
en hel Del Grankogler tilbage. 

(Arens hen til hende, tænder en Svolstik og rækker hende, man sér dem 

ligge paa Knæ foran Kaminen). 

Antoinette. 
Det er vore Grankogler fra i Sbmmer. Saa 
pust nu af alle Livsens Kræfter. 

HiLMA. 

Det nytter ikke noget, Antoinette. Der 
maa lægges rigtig i, og det kan du jo ikke. 

Antoinette. 
Vær bare ikke vigtig. Sér Du, nu flammer 
det. Pust Arens, som om De blæste paa 
Basuner. 

Professoren. 

Saa, sæt Jer nu alle. Nu har vi det hygge- 
ligt. 

Fritz. 
Ja, det er rigtig hyggeligt at sidde og sé 
paa Frk. Antoinette knæle ved Arens Side. 
Det er ligesom om man var til Bryllup. 

Antoinette 

(rejser sig og sætter sig i en Stol. Arens staar ved Kaminen). 

Nu er vi færdige. Fritz, fortæl den Historie 
om Rotterne med de kolde Snuder, den er saa 
dejlig uhyggelig. Begynd nu: der var engang 
et Lig — 

Fritz. 
Vil ikke Arens sige sit nye Vers. 

Antoinette. 
Aa jo. Gør det. 

Arens. 

Det er saa ubetydeligt, men jeg kan gærne. 
Det hedder »Dryaden«. 

Fritz. 
Hør nu efter, André, det var noget for dig 
at hugge. 

Arens. 

Jeg sér det for mig: her et tæt Buskads, 
her Vejen, tung og sort og blød at stige, 
og her gik du, saa lys og let og glad, 
omflagret af din hvide Kjoles Flige. 

Vi talte ikke, men vi gik i Takt 
til vore skjulte Tankers stumme Klange, 
og om os sused Skovens Bladehang 
de hviskende og hemmelige Sange. 

Vi hørte Stemmer — du blev angst og bleg 
og flygted ad en Skovsti ganske ene. 
Dér stod du skælvende og løfted højt 
dit lyse Hoved mod de grønne Grene. 

4* 

Dit Haar var snoet paa græske Kvinders Vis, 
du vinked med din Haand, den stærke, hvide, 
og med den anden bøjede du let 
en Brombærranke raslende til Side. 

Dit Bryst bevæged Kjolens lette Flor, 
du lukked halvt de dybe Barneøjne — 
o Vinter, Vinter med den kolde Blæst, 
o alle Somrens Fugle, der er fløjne! 

(Antoinette falder Arens om Halsen.) 

Fritz. 
Jeg synes. Arens faar Digterløn. 

Antoinette. 
Tænd Lampen. I maa alle gæme sé. at 
jeg kysser Arens. 

Fritz. 
Tror De ikke. De gør det bedre i Mørke. 

Professoren. 

Men Antoinette — 

Antoinette. 
Tænd Lampen. Det er Alvor. 

HiLMA. 

Er det sandt? 

Professoren. 

Vil du og Arens 

Arens. 

Det er det lykkeligste Øjeblik i mit Liv. 

HiLMA 

(til André, der vil tænde Lampen). 

Lad hellere mig. 

André 

(hen til Antoinette). 

Hvorfor sagde du ikke — 

Antoinette. 

(i Forgranden til venstre). 

Tak for dit Digt. Har du nu Sommerens 
Fugl, er du nu lykkelig. 

Arens. 

Antoinette. 

Fritz 

(ved Bordet til hejre til Hilma). 

Jeg tog Fejl. Han fik ingen Kurv. 

HiLMA. 

Der kan De sé. Alt gaar ikke galt — 

Fritz. 
Ikke det? 

André 

(til Professoren). 

Vi bliver kun to paa Rejsen. 



Professoren 

(slaar ham paa Skulderen). 

Er du ked af det? Trøst dig, min Ven, 
Verden er stor, og der er mange Kvinder. 



ANDEN AKT. 



Dagligstuen hos Antoinette og Arens. Gammeldags 
Empiremøblement. Familjeportrætter og Familjefotografier 
paa Væggene. Dør i Baggrunden til Entréen. Til højre 
i Forgrunden Dør med Portiere ind til Arens' Værelse. 
Til venstre i Forgrunden Vindue, ud for det Bord og Stole 
h. voriblandt én højrygget, betrukken med gammelt Gobelin. 
Til venstre, hen imod Baggrunden Dør ind til den øvrige 
Lejlighed. Paa Bagvæggen spinkel Empiresofa med Bord 
foran. Paa højre Sidevæg mod Baggrunden opretstaaende 
Klaver. 

Et Aarstid er gaaet. 



André ved Bordet i venstre Forgrund. Foran ham en Bakke paa 
hvilken Smørrebrød og 01. Antoinette staar op ved Bordet. 



Antoinette 

(leende). 

Nej, André, hvor du hugger i dig. 

André. 
Aa', jeg var saa sulten. Du er for Resten 
gæstfri. Det plejer andre unge Fruer at være. 

Antoinette. 
Det er dig saamænd vel undt. Men jeg 
er saa afvænt med at sé saadan Appetit. Det 
minder helt om gamle Dage. 

André 

(løfter sit Glas). 

De gode gamle Dage. 

Antoinette. 

Drikker du den Skaal i 01? 

André. 

Ja. Desformedelst man ikke har givet mig 

bedre. 

Antoinette. 

Ræsonnerer du paa Beværtningen. 

André. 
Ikke Spor. Men bedre er bedre. Og jeg 
tager, hvad jeg kan faa. 

Antoinette. 

Maa jeg nu spørge dig, hvor det kunde 
falde dig ind ikke at spise til Middag? 

André. 
Jeg véd saamænd ikke. Jeg driver saa 

underligt omkring nu. (Hælder Resten af øllet i Glasset.) 
Tak for Mad, du. (Vender sig mod et af Portrætterne.) 

Skaal, du gamle Nikodemus! 

(Drikker ud, rejser sig.) 

Antoinette. 
Er du gal! Du gør da ikke Nar af min 
OldefaV. 

André. 
Saa, er det Oldefa'r. Han sér noget 
gnaven ud. 

Antoinette. 
Han ligner Håns. Kan du ikke sé det. 

André 

(sér paa hende, smiler lidt). 

Hm — aa jo. I det Hele taget (vender sig om.) 
— saadan Salonkomikere er der ingen af dem, 
der sér ud til at have været. Kunde du ikke 
finde noget livligere at hænge paa dine Vægge? 

Antoinette. 

Hvor vil du hen. Her staar og hænger alt 
paa sin gamle Plads. 

André. 
Jamen, faar du aldrig Lyst til saadan ritsch 
ratsch at køre det Hele rundt en Omgang? 

Antoinette. 
Hvad du — skal vi? Det var vist grinagtigt. 

André. 
For her kunde godt blive smukt. Møblerne 
er saa gamle, at de er blevet moderne. 

Antoinette. 
Jeg kan i Grunden slet ikke tænke mig, 
hvordan her skulde være. Blot ikke hele Familjen 
falder ned af Væggene af Forskrækkelse, hvis 
vi rører Møblerne. 

André 

(ved Sofaen). 
Vist ikke. (Trækker i Sofaen.) Nu kørCr vl. 

Antoinette. 
Lad mig hjælpe. 

André 

(bærer den). 

Den Smule. 

Antoinette. 
Bjørn! 

André 

(stiller Sofaen paa skraa i Forgrunden til hejre). 

Saa. Hvad siger du til det? 

Antoinette. 
Det sér latterligt ud. 

André. 
Latterligt? 

Antoinette. 
Ja, kan du ikke sé, at Sofaen har faaet 
saadan et fornærmet Udtryk? Der er vist aldrig 
nogen, der før har budt den at staa paa skraa. 

André 

(flytter Bordet efter). 

Det er en Vanesag, gamle Jomfru; naar 
man er saa rank i Ryggen som De, behøver 
man ingen Væg at støtte sig til. 

Antoinette 

(peger paa den tomme Plads, hvor Sofaen stod). 

Men André, hvad skal saa staa dér? 

André. 
Dér skal foreløbig Klaveret staa, til vi faar 
en bedre Idé. Skub nu bag paa — saadan. 
(Flytter Klaveret.) Ja, bedre er det. Ligesom lidt 
livligere. Synes du ikke? 

Antoinette. 
Ubetinget. Kom nu herhen i Sofaen og 
lad os hvile. 

André 

(sætter sig og peger paa Billederne). 

Imorgen skal de Damer og Herrer have 
sig en Tur. 

Antoinette. 
André, det var morsomt, at du kom tilbage. 

André. 
Jeg kunde slet ikke lade være. 

Antoinette. 
Nej, hvorfor skulde du ogsaa det? 

André. 
Saalænge din Fa'r var sammen med mig, 
saa gik det. Men da jeg gik alene og drev 
omkring i Rom, det kunde jeg ikke holde ud. 

Antoinette. 
Tænk, at Fa'r ikke kunde komponere uden 
mig. Det er smigrende. 

André. 
Jeg kunde heller ikke arbejde uden dig. 

Antoinette. 
Kan du huske i gamle Dage, naar jeg gik 
fra den ene til den anden og forstyrrede Jer. 

André. 
Netop derfor kunde vi arbejde. 

Antoinette. 
Og nu har jeg Fa'r igen. 

André. 
Mig var der ikke Plads til. 

Antoinette. 
Men du kan jo komme saa tit, du vil. Aa, 
hvor jeg var glad, da Fa'r kom. 

André. 
Længtes du? 

Antoinette. 
Ja. Og saa — [ 

André. 
Saa? 

Antoinette. 
Jeg kan ikke forklare det. Jeg var i 
Grunden noget ensom. 

André. 
Jeg troede, at din Mand altid var hjemme 
hos dig. 

Antoinette. 
Det er han ogsaa. 

André. 
Og Hilma? 

Antoinette. 
Hun kommer ofte. Hun er saa dygtig, og 
det interesserer Hans at tale med hende om 
al denne Historie. 

André. 
Hvad gør du saa? 

Antoinette. 

Jeg — aa jeg spiller lidt og synger lidt 

og ja, jeg véd saamænd ikke rigtig. Fritz 

kommer her ogsaa en Del. 

André. 
Synes du, at han er morsom? 

Antoinette. 
Han begynder at blive lidt melankolsk, 
siden han ikke blev valgt. 

André. 
Du har da ikke slaaet dig paa Politiken? 

Antoinette. 
Jo du, den morer mig. 

André. 
Alle disse endeløse Forhandlinger om — 

Antoinette. 

Nej, forstaar du : deres Intriger og Drillerierne 
og alt det. Det fortæller Fritz saa morsomt 
om. Han kommer i Aften. Vi skal have Sel- 
skab. Hilma og han. 

André. ^ 
Kommer I slet ikke sammen med andre? 

Antoinette. 
Ikke meget. Der er nogle gamle Tanter 
Arens, men de gør ikke meget Besvær, og saa 
et Par Familjer, hvor vi har været til nogle 
meget kedelige Selskaber. Nej, vi har det for 
os selv. 

André. 
Ja ja. 

Antoinette. 

Du sukker? 

André. 
Hvem skulde have troet, at du vilde ende 
som saadan en Spidsborger. Du, der altid var 
paa Farten. 

Antoinette. 

Ja, kan du huske. 

André. 
Du havde altid noget for. 

Antoinette. 
Og ingen Ting bestilte jeg. 

André. 
Hvad skal det sige? 

Antoinette. 
Jeg havde ingen Opgave. 

André. 
Hvem har lært dig det? 

Antoinette. 
Aa, det kom paa Tale sidst, da Hilma var 
her. Hun oversætter til Fritz'es Blad og læser 
med nogle Børn. 

André. 
Naa, og du skal maaske spadsere med en 
ældre Podagristl 

Antoinette. 
Det havde maaske været godt, hvis jeg 
havde haft saadan noget for. 

André. 
Hvorfor i al Verden dog det? 

Antoinette. 
Fordi — fordi Dagen er lang. 

André. 
Det har jeg kun følt, da jeg længtes. 

Antoinette. 
Før har jeg heller aldrig tænkt derpaa. 

André. 
Saa er det maaske, fordi du længes. 

Antoinette. 
Hvad skulde jeg længes efter? 

André. 
Efter gamle Dage. 

Antoinette. 
Ja, underligt er det med ét at være i saa 
helt forandrede Forhold. 

Poul Levin : Antoinette. 5 

André. 
Jeg troede for Resten, at det er dig, der 
bestemmer Forholdene her i Huset. 

Antoinette. 
Ja, Hans vil alt, hvad jeg vil. 

André. 
Naa, men saa — 

Antoinette. 
Ja, men jeg vil ikke alt. Eller kan ikke. 

André. 

Forklar mig det. 

Antoinette. 
Jo, sér du, her er saa fredeligt og saa 
stille. Saa bliver man selv stille. 

André. 
Men nu er det forbi. 

Antoinette. 
Hvorfor det? 

André. 
Naturligvis fordi vi vil gøre Larm. Flytte 
om paa det Hele. 



6; 



Antoinette. 
Det var Synd for Hans. Han er saa glad 
ved det gamle. 

André. 
Men du, du er jo ikke glad. 

Antoinette. 

Jo jeg er, André. 

André. 
Nej du er ikke, Antoinette. Det véd jeg 
bedre. 

Antoinette. 
Kommer du nok saa frækt spadserende ind 
i min Dagligstue og vil paastaa, at jeg ikke er 
lykkelig^ — 

André. 
Ja. Og flytter om paa alt Skramlet. 

Antoinette. 
Og haaner min Oldefa'r — 

André. 
Og har Lyst til at kysse dig lige for Næsen 
af ham. 

Antoinette. 
Men du, gør det ikke. 

's* 

André 

(rejser sig). 

Aa, vi er nogle store Børn. 

Antoinette. 

Ja, men det er morsomt. Ligesom i gamle 
Dage. 

André. 

Naa, det var dog rart, at du ikke hele 
Tiden vil bagtale dem. Husk paa, Antoinette, 
du havde jo ingen Opgave! Ingen smaa Unger, 
du læste med, fordi de var for forkælede til at 
gaa i Skole, og du oversatte heller ikke Fruen- 
timmerromaner, og du 

Antoinette. 
Hold nu op, André. 

André. 
Tænk, de skrækkelige Dage, der slæbte 
sig hen for dig 

Antoinette. 
Det var jo slet ikke saadan ment — 

André. 
Jo det var. Men den kloge Hilma har 
taget aldeles fejl. I gamle Dage havde du 
netop en Opgave, og nu har du ingen. 



j 

Antoinette. 
Det kan du vist ikke forklare nøjere. 

André 

(overskrevs paa en Stol). 

Jo, jeg kan saamænd. De skal bare blive 
borte med alle deres Theorier og Programmer. 
Livet er slet ikke saa vanskeligt. Naar man 
blot lever i Overensstemmelse med sig selv, 
saa har man en Opgave, en Livsopgave, uden 
at man véd af det. 

Antoinette. 
I Overensstemmelse med sig selv — 

André . 
Netop. Det var du før. Derfor var du 
lykkelig. Derfor gled Dagene hen for dig, 
uden at du tænkte paa det. Og det er Lykken, 
du. Akkurat ligesom man er rask, naar man 
ikke tænker paa sit Legeme. 

Antoinette. 

Aa ja, André, du har maaske Ret. 

Naa, men nu vil vi ikke mere tale alvorligt. 

André. 
Jo, nu kommer vi til det aller alvorligste. 

Antoinette. 
Hvad skal det sige? 

André. 
Det skal sige, at nu kommer Arbejdets 
Tid. Sér du, da jeg gik i de fremmede Byer 
og længtes efter dig — 

Antoinette. 
André — 

André. 
Ja, Herregud, Antoinette, det maatte jeg 
da nok have Lov til. Saa kom jeg til at 
tænke paa Arens' Digt — det, han skrev om 
dig, Dryaden. 

Antoinette. 
Har du ogsaa husket det? 

André. 
Ogsaa? Hvem andre? 

Antoinette. 
Vi alle. Og Fa'r har skrevet Musik til det. 

André. 
Jeg har lavet det til en Billedstøtte. 

Antoinette. 
Hvad har du? 

André. 
Jeg kunde ikke lade være at tænke paa 
dig i den Stilling, hvor du staar med løftet 
Hoved og vinker med din Haand. Du er jo 
netop som saadan en Dryade — 

Antoinette. 
Hans maa have holdt uendelig meget af 
mig dengang — han gør det endnu. 

André. 
Naa, og saa faldt det jo ganske naturligt, 
at jeg formede Dryader — lutter Dryader i dit 
Billede. 

Antoinette. 
Har du dem? 

André. 
Nej. Jeg slog dem i Stykker, tilintetgjorde 
dem, den ene efter den anden. 

Antoinette. 
Det var Synd. 

André. 
De lignede ikke, syntes jeg, tilfredsstillede 
mig aldrig. Jeg kunde ikke faa det frem, der 

maa have været over dig — noget som en 

Hind, der flygter. (Rejser sig, gaar op og ned ad Gnlvct.> 

Saa var det, jeg sagde til mig selv: hjem vil 
jeg. Og hjem, det vil sige for mig det Sted i 
Verden, hvor du er. 

Antoinette. 
Du og Fa'r, I maatte begge hjem, hvor 
det er underligt. 

André. 
Jeg vil komme med mit Arbejde, og jeg 
vil sidde ligeoverfor dig og præge dig i Leret^ 
Træk for Træk, og jeg vil slet ikke tænke paa 
andet, end at her sidder jeg og du ligeover- 
for mig. 

Antoinette 

(smilende, halvt for sig selv). 

Jeg synes næsten, jeg begynder at faa en 
Opgave. 

(Arens fra Baggranden. Han har en sort Ledermappe, som han lægger 

fra sig paa Bordet til venstre.) 

Arens. 
Goddag, Antoinette — og André (trykker hans 
Haand.) Mcn hvad er det, hvordan er det her 
sér ud? 

Antoinette. 
Hvilket? 

Arens. 



Møblerne — 



x^NTOINETTE 
(lér). 

Ved Gud jeg havde glemt det, rent 
glemt det. 

André. 
Det er en lille Overraskelse fra Antoinette 
og mig. 

Arens. 
Ja, det har I saamænd Ret i. Det sér 
græsseligt ud. 

Antoinette. 
Græsseligt — 

André. 
Er det Takken.? 

Arens. 
Saadan har de aldrig staaet før. (Trækker i 
Klaveret) Nej, jeg kan ikke flytte det alene. 

Antoinette. 
Saa lad det staa. 

Arens. 

Det er da ikke dit Alvor. 

Antoinette. 
Jo, vist saa. Det sér meget livligere ud. 
Det gamle kender vi jo. Dette er noget nyt. 

Arens. 

Noget nyt, det kan ikke nægtes. Jamen, 
kære Antoinette, jeg er saa vant til at have 
Sofaen staaende dér. (s«tter sig i so&en.) Og i det 
Hele — det er som om jeg kom ind i en ny 
Lejlighed. 

Antoinette 

(i Sofaen hos ham). 

Velkommen! 

André. 
Er De saadan et Vanemenneske? 

Arens. 

Det er vi vel alle overfor vort Hjem. 

André. 
Da har jeg aldrig følt nogen Længsel efter 
Møblementet dér, hvor jeg kom fra. 

Arens. 

Undskyld mig, André, jeg tænkte ikke 
derpaa. 

André. 
Troer De, det generer mig — 

Arens. 
Nej, men det er Dem maaske smærteligt 
at tænke paa, at De intet Hjem har haft. 

André. 
Aa nej. De første Aar tænker man jo 
slet ikke. Saa kom jeg ud i Lære — det var 
i Grunden lystigt. Og da saa mit »Geni« blev 
opdaget, og Antoinettes Fa'r fik Interesse for 
mig og tog mig til sig, saa var alting jo godt. 

Antoinette. 

Tænk, hvor mærkeligt ikke at vide, hvem 
der er éns Fa'r og Mo'r. 

André. 
Ja du. Maaske var det en Greve, maaske 
en Stodder. Jeg synes næsten, der er noget 
lystigt i det, noget fribaarent. 

Arens. 
Fribaarent? Hvordan mener De? 

André. 
Jo, jeg staar jo udenfor Lovene paa en 
Maade. Jeg har blot dem, jeg holder af, og 
dem, der holder af mig. 

Antoinette. 
Naa, Hans — begynder du ikke at komme 
dig. Lad blot, som om du var hjemme. Aa, 
du, vi har store Planer for. 

André. 
Vi vil — 

Antoinette. 
Ikke sige noget. Hver Gang du kommer 
hjem, skal vi have en Overraskelse til dig. 

Arens. 

Ja, Tak, det er jo meget smukt af Jer, at 
I tænker paa mig, men jeg holdt mi mere af 
det gamle. 

André. 
Saa var det ikke noget for Dem at rejse 
som jeg. 

Arens. 

Nej, rejse er det værste, jeg kender. 

Antoinette. 
Bedraget for Bryllupsrejse blev jeg. 

Arens. 
Hvad skal man med det. Hvad vil man 
mere end at være lykkelig? Og gives der nogen 

større Lykke end at leve i Ro og Fred med 
den, man holder mest af? 

André. 

Jo. Det maa være større Lykke at sé alt 
det dejlige i Verden sammen med hende. 

Blot det at fare afsted med Iltogsfart er 
mig en Nydelse. Og tænk saa at kunne sidde 
i Kupéen alene med én, man elsker. Køre bort 
fra Alverden, ud til det ubekendte. 

Antoinette. 
Dejligt, dejligt maa det være. 

Arens. 

Det er nu saa ideelt sét. Husk saa paa 
alle Ubehagelighederne. 

André. 

Dem har jeg aldrig mærket. Det er kun, 
naar Folk ikke forstaar at rejse, de indfinder 
sig. Det er de Folk, der slæber hele Hjemmet 
med sig. De vil have det aldeles som hjemme. 
Aa, det har jeg sét de hundrede Gange. De 
vil have Kaffen paa den Maade og deres Støvler 
børstede saadan — det er derfor de skændes 
med Konduktører, Opvartere og Alverden. 

Vi andre slænger hele Bagagen op i Nættet 
o^ saa afsted. 

Antoinette. 
Ja, saadan rejste vi ogsaa altid 

Arens. 
Og saa det, at man gaar fremmed omkring 
i Byerne, sér alle andre være hjemme og have 
travlt med deres Arbejde. 

André. 
Men man er ikke fremmed, man er hjemme^ 
faar Venner — 

Arens. 

Netop det kan jeg ikke lide. Det er noget 
troløst ved at befinde sig tilpas overalt. 

Antoinette. 
Troløst? 

Arens. 

Ja, mod det man forlod. 

André. 
Det kan saamænd gærne være. Men det er 
frejdigt, muntert og har en Herlighed, som I 
Hjemmemennesker slet ikke kender til. 

Arens. 
Jeg har naturligvis ogsaa rejst. Jeg var 
gladest, naar jeg kom hjem. 

André. 
Aa ja, jeg kan ogsaa forstaa det. 

Antoinette. 
Kan du? 

André. 
Ja jeg kan. Det talte vi jo om før. 

Arens. 
Hvordan mener De, André? 

Antoinette 

(staar ved Vinduet). 

Aa, det var ingen Ting. Graavejr og Søle 
— hvor det sér trøstesløst ud. 

Arens. 

Og hvor det er hyggeligt at komme hjem 
til sig selv — 

• André. 

Og finde alt forandret. 

Arens. 

Nu tænker jeg snart ikke mere paa det. 
Det kan ogsaa være, at det er nok saa smukt. 
I hvert Tilfælde: Antoinette har gjort det. 

André 

(gaar ud til venstre). 

Jeg gaar ind og forstyrrer Professoren lidt. 

Arens 

(bag Amoinette, der stadig staar ved Vinduet). 

Forstaar du: du har gjort det, og derfor 
er det rigtigt. Hvorfor sér du saa tankefuld ud? 

Antoinette. 
Tankefuld? Jeg? 

Arens. 

Er det Vejret, der gør dig trist? 

Antoinette. 
Jeg har saamænd slet ikke tænkt paa Vejret 
før nu. 

Jeg har haft det saa muntert med André. 

Arens. 
Jeg er glad for, at han er her. 

Antoinette. 
Hvorfor det? 

Arens. 
Fordi han morer dig. Og sér du, i den 
nærmeste Tid kan jeg ikke være saa meget 
hjemme. 

Antoinette. 
Det var mærkeligt. Vil du maaske dog 
rejse? 

Arens. 
Nej, det indlader jeg mig ikke paa. Men 
for nogle Dage siden fandt jeg inde paa Arkivet 
helt tilfældigt en hel Pakke Breve, 'som ingen 
før har benyttet. Aa, det er en stor Skat. 

Antoinette. 
Gamle Breve? 

Arens. 
Ja. Gamle, gule Breve fra Aarhundredets 
Begyndelse. 

Antoinette. 
Hvem har skrevet dem? 

Arens. 
Alle vore betydelige Mænd. Skrevet dem 
til hinanden. Store og vægtige Breve — som 
den Gang man endnu skrev Breve — og ganske 
ubetydelige Billetter. 

Antoinette. 
Hvad vil du med dem? 

Arens. 
Jeg vil benytte dem, forstaar du, sé klarere 
paa Mændene og Tiderne. Jeg skriver Brevene 
af, og saa ordner jeg dem her hjemme om 

Potil Levin : Antoinette. 6 



82 



Aftenen. Her kan du sé. (Lukker Mappen op.) • Jeg^ 
er allerede begyndt. Det er vanskeligt nok, 
for undertiden er Skriften næsten gaaet ud. 

Antoinette. 
Og det har du nu saa travlt med? 

Arens. 

Ja. Det er næsten som at foretage en 
Rejse. 

Ikke en Rejse gennem Byer, hvor alle andre 
har trasket om, men i et helt n)^: Land, hvor 
jeg ingen Sti kender, og hvor aldrig nogen har 
været. 

Jeg rejser paa min Manér. 

Antoinette. 
Kan ikke jeg være med dér? 

Arens. 
Du? 

Antoinette. 
Ja. Hjælpe dig, mener jeg. 

Arens. 

Nej, kæreste Antoinette, det kan du ikke. 

Antoinette. 
Jeg har altid hjulpet Fa'r og André. 

Arens. 

Hjulpet? Hvordan mener du? 

Antoinette. 
Det véd jeg ikke. Men de er begge 
kommet hjem, fordi de ikke kunde arbejde 
uden mig. 

Arens. 

Hm. Det lyder saa underlig overspændt. 

Antoinette. 
Sig ikke det. 

Arens. 
Lad gaa med din Fa'r. Men vi skal da 
ikke have André hængende her hver Dag. Og 
forøvrigt bestiller han jo ingen Verdens Ting, 
saa han kan vel nok undvære din Hjaélp. 

Antoinette. 
For et Øjeblik siden var du jo glad over, 
at André er her. 

Arens. 
Ja vist saa, men JQg synes ikke — — aa, 
Snak, lad André komme her saameget, han vil. 
Hvem, der vil, maa komme og sé, hvor lykkelig 
jeg er. 

6* 

Naar jeg sidder inde ved mit Skrivebord 
og arbejder, saa hører jeg dig stundom gaa 
herinde, eller jeg skimter dig i Døren. Aa du, 
saa er jeg lykkeligere end alle Mennesker. 

Antoinette. 
Men tænk nu, hvis jeg satte mig ligeover- 
for dig, og vi arbejdede sammen. 

Arens. 
Vilde du? 

Antoinette, 
Ja, naturligvis. Det kan du da nok forstaa. 

Arens. 
Og du tror ikke, at det vilde kede dig.? 

Antoinette. 
Det interesserer jo dig, saa maa du vel 
kunne interessere mig for det. 

Arens. 
Nej, men det er jo storartet. (s«tter sig ved 

Bordet og uger Papirerne frem.) Kom nU Og Sæt dig. 

(Antoinette sætter sig.) 

Sér du, disse Breve her, de skal ordnes, 
ordnes efter Dato og Aarstal, og hver Forfatter 
for sig. 

Antoinette 

(kigger paa Brevene). 

Ja, det kan da ikke være saa vanskeligt. 
Og hvad saa? 

Arens. 
Hvad saa? Saa bruger jeg dem bagefter. 

Antoinette 

(rejser sig). 

Det kalder jeg ikke at hjælpe dig. 

Arens. 
. Er det ikke at hjælpe? 

Antoinette. 
Nej. Naa, dit Studium egner sig maaske 
ikke dertil. Jeg vilde jo hjælpe, naar du skal 
bruge Brevene. 

Arens. 

Men du kender jo ikke noget til alt det, 
der gaar forud. 

Antoinette. 
Saa kan du jo lære mig det. Hvorfor har 
du aldrig prøvet paa det? 

Arens. 

Vilde du studere Historie og Kildekritik? 

Antoinette. 

Herregud, Hans, hvorfor er det ogsaa saa- 
dan noget kedeligt noget, du har for. Hvorfor 
har du ikke noget, der kan gribe én, som 
Musik eller Maleri — noget, man ikke behøver 
at have studeret for at glæde sig over. 

Saa skriv Digte da — som den Gang. 

Arens. 
Ja, den Gang. 

Antoinette. 
Hvorfor gør du ikke det mere? 

Arens. 
Jeg kan vist ikke mere. Der er ikke 
noget, der driver mig til det. Jeg skal sige 
dig, den Gang da sad jeg her saa ene med 
min Længsel og alle de dejlige Minder om 
dig. Saa maatte det frem. Jeg syntes, det var 
paa en Maade som at sige det til dig selv. 
Men nu — nu har jeg dig jo, Antoinette, nu 
er det jo sket, du gaar jo her lyslevende om- 
kring for mig, her i mine Stuer. Jeg tror, jeg 
er blevet stum af Glæde. 

Antoinette. 
Min kære Ven. Saa lad os være glade 

ved det, vi har. Og dine gamle Breve kan du 
beholde for dig selv. 

Arens. 
Jeg vil fortælle dig derom en Gang, naar 
du faar Tid. 

Antoinette. 

Du har maaske Ret i, at jeg ikke forstaar 
det. Jeg bryder mig ikke om Bøger og døde 
Mennesker, selv om de var nok saa store. 

Ja, det kan godt være, at det er dumt. 
Men jeg kan ikke gøre mig anderledes, end jeg 
er. Jeg holder saa meget af Liv, af at høre 
mange tale omkring mig. Eller ogsaa Musik og 

Vers helst noget rigtig romantisk. Det er 

vist meget taabeligt, men jeg troer, at jeg holder 
saa meget af dit Digt, fordi det hedder Dryaden. 

Arens. 
Min dejlige Eventyrpige. Naar nogen vilde 
spørge mig om diplomatiske Forhandlinger for 
mange Aar siden — saa kan }tg forklare dem 
det, dem kender jeg ud og ind. Men spurgte 
man mig, hvorfor jeg elsker dig saa højt, véd 
du, saa vilde jeg kun svare: hvorfor elsker vi 
Foraaret? Eller hvorfor elsker Ungersvenden i 
Eventyret den lille Dryade? 

Den gamle Pige med en tændt Lampe, som han setter paa Bordet. 

Arens. 
Du husker nok, at Hilma og Fritz kommer 
i Aften? 

Antoinette. 
Jo, jeg har sagt det. 

Pigen. 
Jo, Fruen kan være ganske rolig. Det er 
besørget altsammen. 

Antoinette. 
Det vidste jeg nok. 

Pigen. 
Nu skal jeg tænde i Doktorens Værelse. 

Pigen gaar ind i Arens' Værelse. Arens følger med Mappen. Antoinette 

setter Skærm paa Lampen. 

Et Øjeblik efter kommer Pigen tilbage, tager Bakken paa Bordet og gaar. 

Professoren og André fra venstre. 

Antoinette. 
Naa, er I dér. 

Professoren. 
Nej sé. I har flyttet om. Det er nyde- 
ligt. Her staar Klaveret jo udmærket. (Setter sig 
ved det og præluderer.) Hør, Antoinette, nu slipper 
du ikke af med mig saa snart. 

Antoinette. 
Det vil jeg da heller ikke haabe. 

Professoren. 
Jeg vil leve her i Skjul, til jeg rejser igen. 
De skal faa at sé, at Professoren ikke er saa 
gammel endda. 

Antoinette. 
Er det dit nye Melodrama, du tænker paa? 

Professoren. 

Ja. Jeg tænker paa den nye Sejr og 

paa noget andet. 

André 

(i Forgrunden til Antoinette). 

Han kan ikke glemme, at Festouverturen 
ingen Lykke gjorde. 

Antoinette. 
Jeg er bange for, at han overanstrænger sig. 

Professoren. 

Hvad staar I to og hvisker om? 

Antoinette. 
Om at du vist arbejder for meget. 

Professoren. 

Saa, begynder du nu? Siger du ogsaa, at 
»Alderen har meldt sig« — som de Knægte 
saa smagfuldt udtrykte sig. 

Antoinette. 
Har du hørt, Fa'r, at André vil lave en 
Statuette af mig? 

Professoren 

(rejser sig). 

Det bliver der vist ikke noget af 

André. 
Hvorfor ikke det? 

Professoren. 

Fordi du jo kun er her paa Gennemrejse. 

André. 
Nej, jeg bliver her foreløbig. 

Professoren. 

Du skrev — 

André. 
Man skraver saa meget. 

Professoren. 

(gaar op ned, standser saa lige ved dem og siger sagte). 

Er det værd? 

Antoinette. 

Hvad mener du? 

André. 
Kan du ikke forstaa, at jeg har faaet en 
Idé, som jeg ikke kan udføre uden Antoinettes 
Hjælp. 

Professoren. 
Jeg siger blot: pas paa, André. Her i 
Huset gaar alt i sin vante Gænge. Det er ikke 
noget for dig. 

André. 
Hvad du og Antoinette har holdt ud, har 
jeg hidtil ogsaa befundet mig vel ved. 

Professoren. 

Kan du ikke sé, at det er anderledes nu. 

Antoinette. 
Det forstaar jeg heller ikke. 

André. 
Er I da blevet forandrede? 

Professoren. 

Det er det, du vil faa at mærke. 

Hilma og Fritz fra Entreen. 

Antoinette. 
Dér har vi jo hele Selskabet. Goddag 1 

De hilser. 

Professoren. 

De har ikke været her i flere Dage, Hibna. 

HiLMA. 

Jeg har ikke haft Tid. 

Fritz. 
Det er min Skyld. Vi maatte skynde os 
at faa den Skurk demaskeret. 

André. 
Hvilken Skurk? 

Fritz. 
Ham i vor Fraklipningsfeuilleton. Mine 
Abonnentinder pinte Livet af mig i Breve, de 
kunde ikke forstaa, hvorfor Forfatteren ikke 
straffede ham. De syntes, det var ligefrem 
umoralsk. 

Antoinette. 
Og hvad saa? 

Fritz. 
Vent blot til imorgen. Frk. Drammen og 
jeg har slidt i det. Og nu brænder Asnet i 
det hedeste Helvede. 

' André. 
Hvad er det, jeg hører, Redaktør, er du 
faldet ved Valgene. 

Fritz. 
Med Glans, ja 

André. 
Hvorfor dog? 

Fritz. 
Fordi jeg .kom til at sige det stygge Ord 
Fremskridt. Min Modstander var klogere, han 
sagde Mad. I Grunden har han Ret. 

André. 
Du gaar maaske over til hans Parti? 

Fritz. 
Nej, saa gaar jeg hellere helt. Jeg holder 
den blot gaaende lidt endnu for Fru Antoinettes 
Skyld. 

Antoinette 

(kommer til). 

Vi er flittige, du. 

Fritz. 
Ja, vi gaar rundt og larmer. 

Antoinette. 
Hvordan var det, vi sagde sidst i Vælger- 
klubben »Valgene, mine Herrer, siger 

intet (med dyb Stemme.) Det er hørt ! « Hvor- 
for sagde han i Grunden det, Fritz? 

Fritz. 
Ja, det var jo ikke smigrende for mig, der 
dumpede. 

Antoinette 

(leende). 

De — von Dumpenskjold I 

Fritz. 
Alt det maa en Statsmand lide. Skal vi 
nu have André med til vore storpolistiske Sam- 
taler? 

Antoinette. 
Er De jaloux? 

Fritz. 
Ja, det ved Gud, jeg er. Dér gaar jeg og 
skændes Dag ud og Dag ind for at have den 
Fornøjelse at grine af det Hele med Dem om 
Aftenen og saa — nej, nu hører jeg helt op. 

Antoinette. 
Sér Du, André — dér er ogsaa en, jeg 
hjælper. 

Fritz. 
Hvor er Arens? 

Antoinette. 
Han er i sit Værelse. Nu skal jeg kalde 
paa ham. 

Fritz. 
Jeg vil gaa ind til ham. Der er nogle 
Bøger, han skal anmelde. 

Antoinette. 
Det er bedst, vi gaar med. Ellers bliver 
de siddende dér hele Aftenen. 

De gaar ind i Arens' Værelse. 

Professoren, 

(der har talt med Hilma, springer op.) 

Forstaar De, Hilma, jeg har aldrig arbejdet 
som nu. For nu er der ogsaa Trods i mit 
Arbejde. 

Hilma. 

Kære Professor, De har ikke godt af den 
Ophidselse. Nu vil vi ikke tale om Deres 
Arbejde. 

Professoren. 
Jo, De skal høre den Vise, den gaar 
gennem det Hele, ligesom en Slags Ledemotiv. 
Antoinette kan den. (kalder.) Antoinette 

Antoinette 

(kommer). 

Ja. 

Professoren. 
Syng Fuglefængerens Vise for os. 

Antoinette. 
Ja. Men kender du Indholdet af Melo- 
dramaet, Hilma. 

HiLMA. 

Nej. 

André kommer ind. 

Antoinette. 
Det gør André heller ikke. Nu skal I høre. 

(André staar ved Klaveret, Antoinette sidder paa Klaverstolen med 
Ansigtet mod Tilskuerne, Professoren og Hilma ved Bordet.) 

Det handler om en ung Ridder, der sidder 
paa sine Fædres Borg. Sidder og læser i gamle 
Skrifter Dag og Nat. Men saa en Dag vandrer 
han i Skoven. Det er lige paa den Tid, hvor 
Foraaret er i Luften og alle Træerne vil springe 
ud. Da møder han inde paa en ensom Sti en 
ung Kvinde, dejlig som Vaaren, ung som Vaaren 
og munter som Vaarens Fugle. Og han gaar 
hjem og tænker meget paa hende. 

Prfoessoren. 
Saa er det Fuglefængeren gaar forbi — 

Antoinette. 
Ja, og synger. 

Drejer sig om og akkompagnerer. 
Mens han synger kommer Fritz og Arens frem i Døren. Arens har 

Papirer i Haanden. Fritz en Bog. 

Antoinette 

(synger og spiller). 

Jeg havde et Bur! O gyldne Bur! Et Spind af 

de fineste Strænge, 
jeg selv havde flettet det Bur saa fint og arbejdet 

tyst og længe. 
Det Bur var flettet af Længsel og Fryd 
og af min Elskedes Stemmes Lyd, 
flettet i Nætter og Dage. 
Nu er der intet tilbage. 

Professoren. 

Det er som om Sangen gør hans Længsel 
større. Den næste Dag maa han atter ud for 
at træffe hende, og hun følger ham hjem til den 
gamle Borg. 

Antoinette. 

Saa gaar Fuglefængeren igjen forbi og 
synger : 

(Som før.) 

Jeg fanged en Fugl! Min dejlige Fugl! Min 

Fugl med de Fjer saa fine. 
Engang har du flagret omkring i mit Bur, al 

Verdens Glæder var mine. 

Ponl Levin: Antoinette. 7 

Da saå jeg paa dig den Dag saa lang, 
da sang du for mig din dejlige Sang — 
Fugl, du var skøn og liden. 
Nu er det længe siden. 

Men i Morgendæmringen vaagner han ved 
sagte Trin, som Straa, der bøjer sig for Vinden. 
Det er hende, der har rejst sig fra Lejet og 
vil liste sig bort. »Jeg kan ikke blive mere 
hos dig,« siger hun. Han forstaar hende ikke. 
Han tciger hende i sine Arme og hvisker alle 
forelskede Ord til hende. »Hører du ikke?« 
siger hun. »Jo, jeg hører Duggen falde paa 
Grenene derude,« svarer han. »Nej, det kalder 
paa mig, og i Nat har alle Skovens Træer 
faaet lysegrønne Blade.« Er det ikke nydeligt? 

Gaar frem. 

Saa vikler hun sig ud af hans Favn og 
ligesom svæver bort. Men ved Borgens Vindu 
staar den unge Ridder sørgmodig og fuld af 
Længsel, og han strækker sine Arme ud i den 
tomme Luft og glemmer hende aldrig. 

Fritz. 
Bravo, ypperligt fortalt. 

Fritz og Arens gaar ind igen i Arens' Værelse. 
André og Antoinette staar lidt ved Sofaen og gaar saa ogsaa under det 

følgende derind. 

Professoren. 

Og saa kommer Fuglefængeren igen og 
synger sidste Vers, hvor han siger, at nu er 
han blevet gammel og kan ikke mere fange 
Fugle. Se, saadan en gammel Fuglefænger er 
jeg ogsaa. 

HiLMA. 

Det mener De jo slet ikke. 

Professoren. 
Troer De, der er Sejre for mig endnu. 

HiLMA. 

Ja jeg gør. De er ikke som en Mand, der 
har tabt Slaget. 

Professoren. 
Tak, Hilma, aa nu bringer Dé mig paa 
Fode som en Gang før. Jeg føler mig tryg 
her. Naar jeg efter en Dag som denne, hvor 
jeg har været mere end sædvanlig forpint, 
træffer Dem, saa er det, som om der kom Ro 
over alle mine Nerver. 

Hilma. 
Jeg er maaske saadan en Slags Syge- 
plejerske? 

Professoren. 
Nej, nej. Det er saadan et tungt Ord. 
De er snarere barmhjærtig Søster. Det lyder 
saa smukt. Der er Fred i det. 

HiLMA. 

Aa ja. (Rejser sig.) Og hvad siger De saa til 
Andrés Ankomst? 

Professoren. 

Han maa bort igen. 

HiLMA. 

Hvorfor mener De? 

Professoren. 

Fordi jeg synes, han bringer Ufred med 
— — eller Uro snarere. Luften derude fra 
hænger ham i Klæderne. 

HiLMA. 

Saa længes De jo dog ud. 

Professoren. 

Jeg — aa ja. Det var ikke saa meget 
det — 

HiLMA. 

Mener De Antoinette — 

Professoren. 
Ja. Jeg er saa underlig bange. André 
huer mig heller ikke. Der er noget nyt over 
ham, som om han gik med en Beslutning. 

HiLMA. 

Stoler De da ikke paa Antoinette? 

Professoren. 
Stoler? Jo — som paa mig selv. Men 
heller ikke mere. Vist har André bragt Uro 
med sig. Det kan jeg jo mærke paa mig selv. 
Men den skal jages paa Flugt. Skynd Dem, 
Hilma, og sig, at jeg er en gammel, graa Mand. 

HiLMA. 

Det gør jeg ikke. De er den samme, som 
De altid var. Og naar Deres Arbejde er fuld- 
endt, og det gør Lykke, og Mennesker samler 
sig omkring Dem, saa vil de flyve ud, bort fra 
os andre. 

Professoren. 

Herligt vilde det være. Aa nej, det var 
utaknemligt sagt. 

Hilma. 
Det var vel blot Sandheden. 

Antoinette og André har under de sidste Repliker sat sig i Sofaen 

til hejre. 

André. 
Sé engang: nu er de alle anbragte! Hvad 
vilde du egentlig gøre, hvis jeg ikke var her? 

Antoinette. 
Ja, det véd jeg i Grunden ikke. Du er 
uundværlig. 

André. 
Det synes jeg ogsaa. Jeg er saa lykkelig. 

Antoinette. 

Fortæl mig nu videre om din Rejse. 

André. 
Aa, den var trist. Men i Morgen den 
Dag tager vi fat paa Arbejdet. Vil du? 

(Stnckker Haanden ud.) 

Antoinette 

(slaar til). 

Vi to? 

André. 
Vi to! 



TREDJE AKT. 



Nogle Maaneder senere. 
Samme Scene. Lys Formiddag. 

Paa Bordet til venstre en Statuette af Ler tildækket 
med vaade Klude. 



Antoinette sidder ved Bordet i en hvid, løstsiddende Kniplingskjole. 
Hnn sidder med Ryggen mod Baggrunden i den gamle Stol og kigger i 

en Avis. 

Arens fra Baggrunden med Favnen fuld af Foraarsblomster. Han lister 
sig hen bag ved Antoinettes Stol og lader Blomsterne falde ned over 

hende. 



Antoinette 

(springer op, leende). 

Men André hvad, er det dig ! 



Arens. 
Troede du, det var André. 

Antoinette 

(samler Blomsterne op). 

Han skal jo komme snart, og jeg havde 
lige sagt Farvel til dig. 

Arens. 
Ja. Men da jeg kom forbi Gartneren, saa 
myldrede det med Foraarsblomster. Jeg maatte 
have dem. Maatte hjem og lade dem flagre 
om dig. Dejlige, dejlige Antoinette. 

Antoinette. 
Tak min Ven. 

Arens. 
Nu sad du dér i Stolen, som da du første 
Gang var hos mig. Kan du huske, hvor du 
var nysgærrig og gik og kiggede paa alting. 
Og jeg fandt ingen Ord at sige. 

Antoinette. 
Det husker jeg ikke. Du talte hele Tiden, 
synes jeg. 

Arens. 
Ja, dumme, ligegyldige Ord. Intet af det 
jeg vilde sige. 

Antoinette. 
Nu sidder jeg her dog igen. 

Arens. 
Det er jo netop det ubegribeligt dejlige. 
Jeg forstaar endnu ikke, hvordan jeg bar mig 
ad med at faa det sagt. 

Antoinette. 
Jeg véd det. 

Arens. 
Hvordan da? 

Antoinette. 
Jeg sagde det. 

Arens. 
Du? 

Antoinette. 

Eller lod dig sige det. Husker du ikke 
det? Hvis jeg ikke havde villet, havde du 
aldrig kunnet. 

Arens. 

Du har Ret. 

Antoinette. 
Og det var Besøget herude, der bestemte 
mig. Og saa din Usikkerhed, det, at du mente 
det saa fuldt og ikke turde sige det alligevel. 

Arens. 
Alt skylder jeg dig. 

Antoinette. 
Hvis jeg nu ikke havde ladet dig tale den 
Gang, havde du saa nogensinde faaet Mod til 
at sige det? 

Arens. 
Ja. 

Antoinette. 
Var du da vis paa Svaret? 

Arens. 
Saa vis som den, der elsker, altid er 
inderst inde. 

Antoinette. 

Saa vidste du bedre Besked end jeg. 

Arens. 

Og selv om jeg ikke havde været* vis — 

Antoinette. 
Hvad saa? 

Arens. 
Saa havde jeg dog sagt det. 

Antoinette. 
Alligevel — 

Arens. 
Ja, om saa den, der kendte dig bedst, 
havde bragt mig dit Nej forud. Jeg maatte 

have en Afgørelse, en Afgørelse fra dig selv. 
Jeg var forpint og ude af mig selv. 

Antoinette. 
Og hvis det nu ikke var gaaet, som det gik? 

Arens. 
Jeg vil ikke tænke paa det. Hvad skal 
det ogsaa være til? Forstaar du, at nu giver 
Livet mig alt, nu er jeg ogsaa med, har faaet 
Ret til at være lykkelig, synes jeg. Alt andet 
betyder i Virkeligheden intet overfor det, og 
jeg vilde helst blive her Dagene igennem med 
dig alene. 

Antoinette. 

Troer du ikke, du vilde blive træt deraf? 

Arens. 
Nej aldrig. 

Antoinette. 
Jeg vilde blive det. 

Arens. 
Træt af at blive beundret og elsket? 

Antoinette. 
Jeg troer det, ja. 

Arens. 

Hvorfor dog det? 

Antoinette. 

Fordi jeg véd ikke der var 

ligesom ingen Sejr ved det. 

Arens. 

Det forstaar jeg ikke. 

Antoinette. 
Nej, det gør du vel ikke — 

Arens. 

Sejr — jo, Antoinette, du har sejret saa 
meget, som det ene Menneske kan sejre over 
det andet. Hver Time, jeg lever, er for mig 
en Tak til dig. Gør alt, hvad du vil, og jeg 
vil bøje mig for dig i Jubel. Alt kan jeg bære, 
naar blot jeg har dig. 

Antoinette. 
Ja, ja. Men det var ikke saadan, jeg mente. 
Du forstaar mig slet ikke. 

Arens. 
Sig mig da — 

Antoinette. 
Det kan jeg jo ikke. Jeg synes her er 

saa sikkert — altfor sikkert. Saadan noget har 
ikke Ord. Sproget er saa fattigt, naar det skal 
udtrykke det, der bærer ud over. 

Arens. 
Ud over? 

Antoinette. 
Ja. Ud over denne trange Stue og disse 
gamle Møbler. 

Arens. 
Er du da ikke tilfreds her? 

Antoinette. 
Det er vel ikke andet end Foraarsfor- 
nemmelser. 

Arens. 
Flyvelyst? 

Antoinette. 
Aa ja. Flyvelyst. 

Arens, 
Men hvorfor skal vi saa betænke os. Lad 
os rejse, siden det ikke kan være andet. 

Antoinette. 
Siden det ikke kan være andet. Det er 
netop Sagen. Du kan jo ikke rejse paa den 

Maade, som vi andre. Du vilde rejse for at 
komme hjem. 

Arens. 
Og du da? 

Antoinette. 
For at rejse. 

Arens. 

Enhver Ting, man gør, maa have et Maal. 

Antoinette. 
Og du vilde hurtigt savne dit Hjem, dine 
Bøger, Hilma — 

Arens 

(studser). 

Hilma? 

Antoinette. 
Ja. Ogsaa hende. 

Arens. 
Antoinette, du er da ikke — 

Antoinette. 
Vær ikke taabelig. Men du forstaar nu, 
at helt opfylder jeg ikke din Dag. Der er mere. 

Arens. 
Naa ja, naar du tager det paa den Maade. 
Det er jo kun det ydre. 

Antoinette. 
Er Hilma kun det ydre for dig? 

Arens. 
Du kommer hele Tiden tilbage dertil. Jeg 
forstaar ikke, hvad du mener. Ja, du har Ret: 
jeg taler gærne med Hilma. Husk paa, hvor 
længe vi har kendt hinanden, hvor længe hun 
har delt mine Interesser. 

Antoinette. 
Du har det i Grunden godt. Du har baade 
en Veninde og en Kone. 

Arens. 
Du er saa underlig i Dag. 

Antoinette. 

Bryd dig ikke derom. Det er maaske kun 
Foraarsgriller, siger jeg jo. Gaa nu hen paa 
Trykkeriet med dine gamle Breve. 

Arens. 

Jeg kan ikke. Du har gjort mig bedrøvet. 

Antoinette. 

Vist ikke. (Rækker ham Haanden.) Tak for Blom- 

sterne. 



112 

Arens 

(kysser hendes Hender). 

Antoinette, jeg vil jo alt for dig. 

Antoinette stiller Blomsterne i en Vase. 
Hilma fra Entréen med Overtøjet paa. Under det følgende tager han 

det af. 

Arens. 
Aa Hilma — det var godt, du kom. An- 
toinette er lidt melankolsk, hun trænger til 
Selskab. 

Hilma. 
Vejret var saa straalende. Jeg vilde gaa 
en Tur. 

Arens. 
Ja. Sé at faa Antoinette ud. Jeg maa 
gaa nu. 



Arens nd. 

Hilma. 



Vil du saa? 



Antoinette. 
Du kan jo gaa med Hans. 

Hilma. 
Du vil ikke.^ 

Antoinette. 
Nej. 

HiLMA. 

Er der noget i Vejen med dig? Du svarer 
saa underligt. 

Antoinette. 
Det er Brevene, han skal ind med. Denne 
sjældne Skat, I har ruget over. 

HiLMA. 

Ja, de er meget interessante, men — 

Antoinette. 
Naturligvis. For dem, der forstaar sig paa 
sligt. Véd du, hvad jeg beundrer hos dig? 

HiLMA. 

Naa? 

Antoinette. 

Din Alsidighed. Du studerer med Hans, 
diskuterer med Fritz og hvisker med Fa'r. Du 
ser undertiden ud, som om du har Hemmelig- 
heder for med dem alle tre. 

HiLMA. 

Hvad mener du? 

Antoinette. 
At jeg er ked af at se dig gaa og stikke 
Hovedet sammen med alle Mandfolkene her i 
Huset. 

Poul Levin : Antoinette. 8 

HiLMA. 



Antoinette — 



Antoinette. 
Antoinette — dejlige Antoinette — jeg er 
ked af det, ked af dig, ked af det Hele. 

HiLMA. 

Vær nu rolig. Hvorfor er du saa ophidset? 
Er det fordi, du troer, at Hans skulde holde 
for meget af mig. Aa du, jeg tager intet 
fra dig. 

Antoinette. 

Jeg føler mig usikker her i Jeres gamle 
Hus med alle dets Krinkelkroge. Og alle disse 
gamle Møbler, hele Hjemmet, det har en For- 
tid, som ikke er min, men Jeres. 

HiLMA. 

Den Fortid, her er Tale om, er fuld af 
stille Lykke. 

Antoinette. 
Stille, stille — al Ting stille. Jeres Liv> 
Jeres Lykke, Jeres Tale. 

HiLMA. 

Men sér du da kun Fortiden præget her. 
Har ikke ogsaa du bragt noget herind? 

Antoinette. 
Hvad skulde det være? 

HiLMA. 

Den uendelige Lykke, du har bragt din 
Mand. 

Kort Pause. 

Antoinette. 
Jeg forstaar dig ikke, Hilma. Jeg synes, 
dit Liv gaar saa uendelig stille hen. Føler du 
aldrig Længsel? 

HiLMA. 

Længsel? Efter hvad? 

Antoinette. 
Efter Larm og mange Mennesker. Skif- 
tende Stemninger og megen Lykke. 

HlLMA. 

Det gør vel alle Mennesker. 

Antoinette. 

Ja, ja, men det er ikke nok. Søgte du 
aldrig at naa det? 

Hilma. 

Jeg troer, at sligt er umuligt at søge. Man 

faar det eller ikke. 

8* 

Antoinette. 
I slaar Jer altid til Taals. Det kan jeg ikke. 

HiLMA. 

Det er, fordi du er saa ung og har haft 
saa faa Skuffelser. Og har sét saa faa blive 
skuffede. 

Antoinette. 
Aa, man skal handle helt ud og tale helt ud. 

4 

HiLMA. 

Det er farligt. 

Antoinette. 
Du har vist aldrig elsket nogen. 

HILMA. 

Hvorfor siger du det? 

Antoinette. 
For saa vilde du vide, at det er langt 
farligere at tie, naar man vil være lykkelig. 
Og ellers er der jo slet ingen Mening i det 
Hele. Jeg véd godt, at der hører Mod til det. 
Men der er mange Kvinder og Mænd, der har 
haft Mod til at bryde gamle Forhold for at 
blive lykkelige. 

HiLMA. 

Aa ja, men troer du ikke, at de ofte var 
blevet lykkeligere ved at lade være. 

Antoinette. 
Hvorfor? 

HiLMA. 

Fordi de, der ofrer saa meget, ogsaa kræver 
meget. Og bliver saa uendelig skuffede, naar 
de ikke faar alt. 

Jeg har sét Kvinder, der forlod Hus og 
Hjem for at blive lykkelige. Men de blev det 
ikke. Jeg kunde sé det paa deres stirrende 
Øjne og spændte Miner. Det var ligesom om 
der var noget, de spejdede efter og noget, de 
skælvede for. 

Og man smilte af dem og sagde: Herre- 
gud, hvor hun er jaloux, hvor hun piner sin 
Mand. 

Antoinette. 

Aa det er hæsligt. Og det har du sét? 

HiLMA. 

Ja. 

Antoinette. 
Nævn mig nogen. 

HiLMA. 

Jeg kunde det. 

Antoinette. 
Gjør det saa. 

HiLMA. 

Troer du det ikke? 

Antoinette. 
Jo. Sig det dog. 

HiLMA. 

Din egen Mo'r. 

Antoinette kaster sig i stcrk Bevegelse i en Stol. 

* 

HiLMA. 

Hvorfor griber det dig saa stærkt.? 

Antoinette. 
Men naar man nu ikke kan lade være? 

HiLMA. 

Saa maa man ogsaa følge. Men det er 
saa let at sige, at man ikke kan. Altfor let. 

Man kan tvinges af Livet til at dølge 
meget og til at vente vente længe. 

Antoinette. 
Hvordan mener du? 

HiLMA. 

Aa, vi der er saa stille, altfor stille som 
du siger, vi har vel ogsaa vore Haab, der 
skuffes og knækkes. Vi har vel haft de samme 
Storme at udstaa, den samme Vilje, vi ikke 
kunde faa hævdet. 

Antoinette. 
Men naar man nu kan? Og vil? 

HiLMA. 

Det vil du ikke. For kan man og vil man 
fuldt ud, saa spørger man ikke. 

Fritz fra Baggrunden med Hat og Stok. 

Fritz. 
God Dag mine Damer. 

Antionette. 
God Dag, Fritz. 

Fritz. 
Jeg vil blot spørge, om Deres Mand ikke 
vil med ind til Byen. 

Antoinette. 
Han er gaaet. 

Fritz. 
Det var kedeligt. Jeg havde tænkt paa at 

gaa en lille Omvej med ham. Det straaler af 
Sol paa alle Veje. 

HiLMA. 

De er bleven poetisk. 

Fritz. 
Vi Journalister løber altid efter det nyeste» 
véd De nok. Jeg vilde blot interviewe For- 
aaret. (Sér paa Bordet.) Naa, dér staar Statuetten. 
(Piller Kludene af.) Nej sé dog den er virke- 
lig smuk, henrivende. Han er gaaet frem 

hvor yndefuldt de »løfter, højt det lyse Hoved«, 
som skrevet staar. Han er s'gu dog Kunstner. 

(Sér ud ad Vindnet.) 

Antoinette. 
Tvivlede De? 

Fritz. 
Aa — som jeg tvivler om det meste. Saa 
har man den Glæde en sjælden Gang at faa 
Uret. Der ligger lige som et grønt Slør over 
alle Trætoppene derude. 

HiLMA. 

Det sagde De virkelig rigtig pænt. 

Fritz. 
Kære Frøken Drammen, De vil nu have, 

at jeg hele Livet skal byde Dem lutter Sennep 
og — hm, skal vi sige Salt. Nej, nu sætter 
jeg nye Strænge paa Harpen. 

HiLMA. 

Hvilke Strænge? 

Fritz. 
For det første vil jeg ikke gøre Nar af 
nogen eller noget, saalænge Vejret er saa 
dejligt.. Jeg vil tage i Skoven med Tyrolerhat 
og en grøn Botanisérkasse. 

Antoinette. 
Det vil klæde Dem. Naa og for det andet? 

Fritz. 
Vil jeg henfalde i den store Ligegyldighed. 
Jeg har skrevet en lyrisk og mandig Erklæring 
til Publikum, om at jeg allerærbødigst trækker 
mig tilbage. 

Antoinette. 
Hvad skal det sige? 

Fritz. 

Siden De har forladt Politiken for at blive 

Dryade eller noget andet luftigt, saa morer den 

mig ikke. Og jeg er ked af at være den, der 

skriger højest her i Landet. Naar Politik ikke 

fører til Magten, er den egentlig ikke værd at 
røre ved. Naar man vil øve Kritik, saa maa 
man have Magt. Ellers gør man sig til Grin 
for sig selv. 

HiLMA. 

Man kan vække andres Frisind. 

Fritz. 
Ja, det er naturligvis rigtig nydeligt. Men 
jeg kan ikke trille Kanonerne ud paa Gaden 
alene, naar Folket ikke vil skyde bag paa. 
Nu har jeg staaet parat saa længe — nu er 
det mig ligegyldigt, om Folket bliver frisindet 
eller ej. 

HiLMA. 

Idag er De rar. • 

Antoinette. 
Rigtig saadan foraarsfrisk. 

Fritz. 
Thi nu kommer jeg nemlig til det sidste 
Punkt paa Dagsordenen eller den sidste Stræng 
paa Harpen: det er mig ligegyldigt, fordi jeg 
rejser. 

Antoinette. 
Rejser De ogsaa 

Fritz. 
Ogsaa? Faar jeg Rejseselskab? 

Antoinette. 

Nej, jeg mente blot vil De virkelig 

rejse? 

Fritz. 

Ja. Væk fra det Hele. Jeg er nemlig nu 
i den Situation — baade moralsk og materielt — , 
at jeg egentlig burde gifte mig. Det gør jeg 
nu ikke. 

Antoinette. 

Hvorfor ikke? 

Fritz. 
Skal jeg aabne hele min sorte Sjæl for 
Dem? Fordi jeg ikke kan taale at danse mere. 

Antoinette. 
Naa og saa? 

Fritz. 
Saa kan jeg ikke mere gaa paa Bal. Og 
de fleste unge Piger tager nu om Stunder den, 
der danser bedst Trippevals. 

Antoinette. 
Og det skulde netop være en af de Yngste ? 

Fritz. 
Selvfølgelig. Da jeg var. meget ung, vilde 
jeg helst altid danse med de store Piger, nu 
kan jeg ikke faa dem smaa nok. 

HiLMA. 

Véd De Fritz, at De er ækel i Dag. 

Fritz. 
Det glæder mig, at De siger det. Saa er 
jeg vis paa, at De ikke vil savne mig altfor 
meget. For nu maa De sé Dem mæt paa mit 
smukke Ansigt. Jeg vil tilbringe de Aar, der 
endnu forundes mig, med at tumle mig derude 
i den lokkende Verden. Jeg vil sidde paa Pro- 
menaderne og lade Folk passere Revy for mig, 
j.eg vil spise god Mad paa fine Restaurationer, 
hvor Opvarterne komme med Retterne saa høj- 
tideligt, som om det var Rigets Insignier, der 
ligger paa Sølvfadene, og hvor der er saa tyst 

som i en Kirke. 

« 

Og efter Bordets Glæder vil jeg adsprede 
mig paa Alskens Vis. Verden gør meget for 
saadan en enlig Ungkarl. 

HiLMA. 

Det er en smuk Slutning paa Livet. 

Fritz. 
Ja ikke sandt. Jeg har gjort redelig Forsøg 
paa at ofre mig for andre, baade enkelte og 
det Hele — nu vil jeg nyde Efteraaret. Det 
siger jo de rigtige Naturfeinschmeckere er den 
allersomdejligste Tid. 

Professoren fra venstre. 

Professoren. 

Goddag Hilma. Og Fritz. Her er jo helt 
Selskab. 

Fritz. 
Skulde ikke De ud at røre Dem lidt og 
høre Deres Kolleger Fuglene komponere. 

Professoren. 

Jo, det var netop det, jeg havde Lyst til. 
Jeg vilde blot bede Antoinette om at binde 
mit Slips. 

Antoinette. 
Ja kom. 

Professoren. 

De gaar vel med, Hilma? 

Hilma. 
Ja gærne. 

Fritz. 

(idet Professoren og Antoinette gaar.) 

Bind nu Deres flotteste Kunstner sløj fe, Frue. 
Naa, hvad siger De saa — ærligt — om min 
Beslutning? 

HiLMA. 

Jeg siger, at jeg kan ikke lide saadan 
Forestillinger. 

Fritz. 
Det er dog blot et Lystspil. Dem holder 
jeg mest af. Her bliver snart Tragedie — det 
er godt, jeg rejser. 

HiLMA. 

Tragedie? 

Fritz. 

(betragter Statuetten.) 

Ja Gu' er han blevet Kunstner. — Jeg 
tænkte det straks, da de to kom anstigende. 

HiLMA. 

Hvad er det, De mener? 

Fritz. 
Ja, De sér jo ikke noget, for De er vel 
Part i Sagen. 

HiLMA. 

Nu skal De tale lige ud. 

Fritz. 
Nej. Jeg vil ikke mere sige Folk Sandheden. 
Og De er vel stor nok til at passe paa Dem 
selv. Det er værre med Antoinette og Arens. 

HiLMA. 

Troer De da — 

Fritz. 
Ja. Nu troer jeg, at han faar en Kurv. 

HiLMA. 

Ulykkesfugl, som De er. 

Fritz. 
Nej, De tager Fejl. Nu hører jeg til 
Trækfuglene, der vælger de bedste Madsteder 
efter Aarstiderne. 

Professoren fra venstre 

Professoren. 

Se saa. Nu er jeg færdig. 

Fritz. 
Jeg faar dog ikke Tid til at gaa med. Jeg 
anbefaler mig. Farvel. 

HiLMA. 

Farvel. 

Professoren. 
Vi sér Dem vel snart igen. Farvel saa 
længe. 

Fritz gaar. 
HiLMA. 

Ja jeg er rede. 

Professoren. 

Skal vi ikke vente paa Antoinette? 

HiLMA. 

Jeg tænkte André kom. 

Professoren. 

Aa ja, det gør han vel ogsaa. 

HiLMA. 

Kan De huske, hvad De sagde kort efter, 
at André var kommet? 

Professoren. 
At han snart skulde rejse? Ja. Men det 
faldt i Grunden saa naturligt, at han blev. 

HiLMA. 

Naturligt — ja. 

Professoren. 

Aa, det har været en herlig Tid denne. 
Ro paa alle Kanter, Iver og Held til mit Arbejde. 

De véd ikke, hvor det har grebet mig at sidde 
her og gemme mig. Lad dem blot forsøge 
paa at glemme mig. Jeg har ikke glemt dem. 
Nu kommer jeg her med et nyt Værk, som 
ingen véd Besked om. Og saa har jeg gjort 
en Opdagelse, Hilma. 

HiLMA. 

En Opdagelse? 

Professoren. 

Ja. En stor og vigtig Opdagelse. Véd 
De, at det er en underlig Følelse for en Mand 
at sé sin Datter gift og forsørget. 

Hilma. 
De mener Uvisheden, om det er til hendes 
Lykke eller ej? 

Professoren. 

Aa, ikke saa meget det. Nej, jeg mener 
den Følelse, han har af, at nu begynder han at 
blive gammel. 

HlLMA. 

Det har De nu koketteret med i mange 
Aar. 

Professoren. 

Netop. Koketteret ogsaa med sig selv. 
Jeg vilde ikke være gammel. Det var, som om 

Antoinette gav mig ny Ungdom. Men da hun 
tog fra mig og slog sig til Ro, saa faldt det 
saa naturligt, at jeg fulgte hende. 

Og nu har jeg fundet den Maade, paa 
hvilken jeg baade kan færdes derude i Verden 
og blive herhjemme. 

HiLMA. 

Er det Deres Opdagelse? 

Professoren. 

Jå. Her vil jeg blive, og saa vil jeg prøve 

paa at skabe nye Værker, der bringer mit Navn 

viden om. Da jeg var ung, kom Tankerne 

under Larm og Uro. Nu trives de kun i Fred. 

HlLMA. 

Det har De lært her — 

Professoren. 

Ja, i Antoinettes Hjem. 

HiLMA. 

Og her vil De blive? 

Professoren. 

Det vil jeg. Men kun paa én Betingelse. 

HiLMA. 

Hvad er det for en Betingelse? 

Professoren. 

Lad os sætte os her. Der er noget, jeg 
vil sige Dem. Jeg har levet her mellem faa 
Mennesker, har levet mig sammen med dem 
saa stærkt, at jeg ikke kan skilles fra dem. 
Jeg har i dem Erstatning for alt det bevægede 
lAv derude. 

Men mest af alt er det Dem, Hilma, der 
har givet mig Ro og Tillid tilbage. 

Nu kommer jeg til Dem og spørger, om 
De troer, at de mange Aars Venskab kan vare 
vort Liv igennem. 

Hilma. 
Det spørger De om — 

Professoren. 
De kender mig og hele mit Liv. Og det 
er mig, som om jeg nu først vender hjem. 
Hjem til Dem. Vil De saa, Hilma. 

Hilma. 
Vil, vil. Det var jo det, jeg længtes efter 
Aar og Dag. 

Professoren. 

(tager hende i sine Arme). 

Vi gaar saa blinde forbi det, der er vor 
største Lykke. 

9* 

Aa kom, lad os gaa. Kære, kære Hilma, 
jeg synes, jeg har saa meget at sige Dem. 

André fra Entreen. 

André. 



God Dag. 



Antoinette fra venstre. 



Antoinette. 

Jeg saa dig fra Vinduet. 

André. 
Jeg blev opholdt — 

Professoren. 

Saa gaar vi. 

André har sat sig ved Bordet og begyndt at ordne sine Sager. 
Antoinette sætter sig i Stolen. 

André. 
I Grunden er vi færdige. 

Antoinette. 
Færdige med vort Arbejde? 

André. 
Ja. Hvis jeg ikke som Penelope skulde 
tilintetgøre det Hele for at kunne begynde for- 
fra igen. Aa nej, jeg troer ikke, jeg kunde det. 
Jeg siger dig, Antoinette, at det er et Kunst- 

værk, jeg har skabt, da jeg sad her de lykke- 
lige Dage. Kunde jeg nu udføre det i det 
hvideste Marmor, saa skulde min Dryade gaa 
paa Sejrstog gennem hele Verden. 

Antoinette. 
Véd Du saa vist, at alt er lykkedes? 

André. 

Ja du, det véd jeg. Baade Fejl og Fortrin 
føler en Kunstner altid paa sig selv, naar haa 
vil være ærlig. Og hvad siger du da! 

Antoinette. 
Jeg tænker paa, at nu er vi altsaa færdige. 

André. 
Underligt er det. Man længes jo efter at 
blive færdig med det, der opfylder en saa stærkt^ 
og man vil dog nødig være det. 

Antoinette. 
' Og hvad nu — 

André. 

Antoinette, kan du tvivle. Vi har jo talt 
om det Dag efter Dag, selv naar vi tav. 

Antoinette. 
Mest du. 

André. 
Du sagde mig aldrig imod. 

Antoinette. 
Men jeg sad og vejede hvert Ord i mit 
stille Sind. Du paa den ene Side, alt andet 
paa den anden. 

André. 
Nej. Livet, Friheden mod Hverdagen her. 

Antoinette. 
Aa du, saa let er det vel ikke at afgøre. 
Men du er saa sikker i din Såg. 

André. 
Det var jeg fra den første Dag. 

Antoinette. 
Hvor kunde du være det? 

André. 
Fordi jeg elsker dig saa højt. Jeg husker 
Rejsen her hen. Jeg stod og raabte dit Navn 
ud i Jærnbanevognenes Raslen. Jeg maatte 
have Hovedet ud af Voggonvinduet , ellers 
syntes jeg ikke, det gik fremad. 

Antoinette. 
Og at du saa kom herind i Huset uden al 
Betænkning. 

André. 
Skulde jeg have sneget mig herind som en 
Forbryder? Jeg kom jo i mit lovlige Ærinde. 

Antoinette. 
Lovlige? 

André. 
Ja, som Loven er for mig og for dig. Jeg 
maatte hjem. Jeg var saa vis paa, at du vent- 
ede det. 

Antoinette. 

Hvorfor troede du det? 

André. 
Kender du ikke det? Der var noget, der 
<irog mig. Det siger vi saa ofte, og dog er 
<Jet det, vi aldrig forstaar. 

Antoinette. 
Hvilket? 

André. 
Den Magt, der er i Menneskers Længsler 
og Tanker. 

Antoinette. 
Troer du da, at det var mine Tanker, der 
drog dig? 

André. 
Jeg véd, at det i Førstningen var noget, 
der ligesom var udenfor min egen Bevidsthed. 
Det var jo min faste Beslutning at glemme dig, 
søge at glemme dig for andre. Men jeg kunde 
det ikke. Jeg forstod ikke, hvad det var. Jeg 
tænkte, det maatte gaa lettere, hvis jeg arbej- 
dede. Saa var det, at Tanken om Dryaden 
kom op i mig. Først ubevidst, men saa tyde- 
ligere og tydeligere. Og fra det Øjeblik var 
der ingen Tvivl mere. Da havde Arbejdet sejret 
over mig og du over Arbejdet. 

Antoinette. 
Men jeg véd, at det var ikke min Længsel, 
dér var hos dig. Det kunde det ikke være. 
Thi jeg begyndte først at længes efter dig, da 
du kom. 

André. 
Da jeg kom? 

Antoinette 
Ja, derude fra. Da gik det først op for 
mig, at der var noget, jeg havde forladt. 

André. 
Netop. Og nu byder jeg dig det alt igen. 

Antoinette. 

Saa gik det saa let og lystigt i den første 
Tid, thi at det var saadan Alvor for dig, det 
viste du først efter Haanden. 

André. 

Ja. Og da blev det ogsaa Alvor for dig. 

Antoinette. 
Men ikke som du troer. Derfor frygtede 
jeg for den Dag, da Dryaden blev færdig. Thi 
da maatte Afgørelsen ogsaa komme. 

André. 
Tvivler du da? 

Antoinette. 
Ja jeg gør, André. Jeg er saa uendelig 
usikker nu. Jeg synes, det er langt tryggere 
at længes. 

André. 
Du, der engang var saa frejdig og helt 
dig selv. 

Antoinette. 
Det er jeg ikke mere. 

André. 
Det ser jeg. Men hvorfor er du det ikke? 

Antoinette. 
Fordi dette Hjem har fanget mig. 

André. 
Nej, kuet dig har det, gjort dig viljeløs. 
Og derfor skal jeg handle for dig. Antoinette, 
endnu i Aften rejser vi to sammen. Vil du 
ikke sige dem det, saa lad mig gøre det. 

Antoinette svarer ikke. 

André. 

Hører du, vi. maa have en Afgørelse, det 
føler du jo selv, Og hvis du ikke er sikker, 
saa er jeg det for os begge. For mig er der 
ingen Tvivl. Ingen Tvivl om, at vi to hører 
sammen. Jeg kan ikke undvære dig. Jeg har 
kun dig i hele Verden. 

Hvorfor stirrer du saadan? Hvorfor svarer 
du ikke? Aa tro dog ikke, at dette Hjem er dit. 

Antoinette. 
Mere end du troer,, og mere end jeg selv 
har troet. Det føler jeg nu. 

André. 

Saa elsker du mig ikke, og saa rejser jeg 

herfra. 

Antoinette. 

Ja. 

André. 

(imod hende, griber hendes Hænder). 

Det siger du, siger det saa roligt. Kaster 
mig bort, som om det ingen Ting var. En 
Tøjte er du. 

Antoinette. 

Se paa mig og gentag det. 

André. 
En Tøjte er 

Antoinrtte. 
Slip mine Hænder. 

André. 

(slipper.) 

Ja stir du bare — 

Antoinette. 
Mente du det? 

André. 

(viger lidt tilbage.) 

Antoinette 

Antoinette. 

(følger ham med Øjnene.) 

Mente du det? 

André. 

(synker om i en Stol.) 

Nej, nej. Jeg elsker dig. 

Antoinette. 
Forstaar du da ikke, at jeg maa handle^ 
som jeg gør? 

André. 
Nej. Og jeg forstaar ikke, at du kan være 
saa rolig. 

Antoinette. 

Troer du da, at vi to aldrig mødes mere? 

André. 
Hvordan mener du? 

Antoinette 
Livet her, det er ikke det, der giver mig 
hele Lykken. 

André. 
Antoinette, min Elskede, saa bryd da ud. 

Antoinette. 
Det er jo netop Sagen, det kan jeg ikke. 

André. 
Hvorfor ikke? 

Antoinette. 

Jeg véd det ikke selv. Det er den Magt, 

hans stille Kærlighed har. Forstaar du, at han 

har aldrig gjort mig det mindste imod, har vist 

mig en uendelig Ømhed, været saa sikker og 

tryg, at han slet ikke vilde kunne forstaa mig. 
Og jeg holder meget af ham. 

André. 
Holder af, saa tomt og hverdags det lyder. 

Antoinette. 
Det er nok for ham. 

André. 
Men ikke for dig. 

Antoinette. 
Jeg tror ikke, jeg er stærk nok til at bryde 
alle Broer af. Skulde jeg følge dig, saa maatte 
det være uden Tvivl og Betænkning. Men 
naar alt bøjer sig efter én. Alt gives én og 
lægges til Rette, saa bliver det saa svært. 

André. 
Det vil jeg jo ogsaa. 

Antoinette. 

Vilde du det? Du kunde det ikke. Det 

ligger i Livet derude. Og det er netop det, 

der ægger. 

André. 

Hvad vil du da.'* 

Antoinette. 
Prøve mig selv. 

André. 
Blot for at trække Afgørelsen ud. 

Antoinette. 

Nej. For ikke ogsaa engang at forlade dig. 

André. 
Og skal jeg saa igen sidde her, saa nær 
ved dig, og vente? 

Antoinette. 
Du skal rejse uden mig. 

André. 
Og du vil følge.? 

Antoinette. 
Naar jeg kan. 

André. 

Aa, det blev kun ny Tvivl og ny Kamp. 

Hvorfor kom du ogsaa nogensinde ind i dette 

Hus. 

Antoinette. 

Jeg burde aldrig være kommet her. Det 

Liv, jeg havde levet, førte ikke herind. Nu er 

jeg dér. 

André. 

Og troer du, at jeg holdt det ud at gaa 

fjæmt fra dig med et saa usikkert Haab? Og 



143 



saa vide, at Dag for Dag hæmmede Hjemme- 
luften her dig mere og mere. 

Antoinette. 
Du maa forsøge det. 

André. 
Fejg er du, fejg og uden Barmhjærtighed. 
Jeg kan ikke udholde det mere. laften rejser 
jeg. Kommer du med, aa, saa har vi al Ver- 
dens Lykke i Vente. 

Antoinette. 

I Nej, nej, jeg kan ikke 

André. 
Og kommer du ikke, saa har du aldrig 
vårret alle mine Længsler værd. 

Antoinette. 

(da han vil gaa.) 

i André — André kys mig — 



André. 

(tager hende i sine Arme, kysser hende lidenskabelig) 

Antoinette. 

André river sig løs og gaar. 
Antoinette staar kæmpende med Graaden ved Bordet. Gaar saa hen 

ved Vinduet og stirrer efter ham. 
Professoren fra Entréen. 

Professoren. 
Naa, dér staar du. 

Antoinette. 
Aa, er det dig, Fa'r. 

Professoren. 

(op og ned i Stuen). 

André for lige forbi mig. Han vilde slet 
ikke standse. 

Hm. Jeg synes, der er noget i Vejen 
med dig. 

Antoinette. 
Nej. 

Professoren. 

Naa ja det er maaske blot mig, der 

er urolig. Skønt Hilma sagde 

Antoinette. 
Hvad angaar Hilma os? 

Professoren. 

Jo, det er netop om hende, jeg vilde tale 
med dig. 

Ser du, Antoinette, du har jo nok lagt 
Mærke til, at jeg gærne talte med Hilma. 

Antoinette. 
Ja, hun er jo din Veninde. 

Professoren. 

Min gode Veninde. — 

Antoinette. 

En af dine gode Veninder. Som Angélique 
i Paris og Fru 

Professoren. 

Aa nej du, mere end de. J^ vil sige dig 
det rent ud: Hilma og jeg vil gifte os — 

Antoinette. 
Det vil I — 

Professoren. 

Ja. Det er kommet saa helt naturlig. Jeg 
er blevet ældre, trænger til ko. Og trænger 
til mit eget Hjem. Det er saa forunderligt, at 
du har været min Skæbne. Jeg skylder dig alt. 
Her i dit Hjem vandt jeg mit eget. 

Antoinette. 

Og her vil du blive. Kan du det? 

Professoren. 
Ja, nu kan jeg. 

Antoinette. 
Og Hilma.? 

lO 

Professoren. 

Det er jo det forunderligste: det er det 
Hilma har længtes efter, gaaet og ventet paa — 

Antoinette. 

(udbrydende). 

Det var det — 

Professoren. 
Ventet saa trofast. 

Antoinette. 

(i stærk Bevægelse). 

Aa, det er altfor hæsligt. 

Professoren. 

(springer op). 

Hvad mener du? 

Antoinette. 

Hellere ulykkelig som Mo'r end lykkelig 
som Hilma. Dér har du dem: vente og vente, 
slaa af paa alt, tage lidt, nøjes med Stumperne 
— og tro, de har sejret ved det. 

Professoren. 

Antoinette, hvordan er det, du taler — 

Antoinette. 
Aa jeg sér det saa klart. Men det har 
Hans ikke fortjent af mig, han skal i hvert 
Tilfælde have Sandheden at vide. 

Professoren. 
Sandheden* — saa havde Hilma dog Ret — 

Antoinette. 
Bland ikke hende i det, for det forstaar 
hun ikke. 

Arens fra Baggranden. 

Arens. 
Goddag, goddag. Hvad siger du Antoinette 

og du (trykker Professorens Haand). Det Var da en 

stor Lykke. 

Professoren. 

Véd du da? 

Arens. 

Jeg talte med Hilma. Saa glad hun var. 

Men hvad er det Antoinette du er jo 

ikke glad. 

Antoinette. 

Nej. Jeg synes ikke om det. Jeg er op- 
rørt over det. 

Professoren. 

Nu skal du forklare det — 

Antoinette. 

Du elsker hende jo ikke. Hun skal blot 
pleje dig paa dine gamle Dage — din virkelige 

Kærlighed, alle dine bedste Følelser — aa, dem 
har du brugt derude omkring i Verden — 

Arens. 

Men Antoinette 

Antoinette. 
Men lad hende om det. Hun har vel 
længtes saa stærkt og saa længe, at nu nøjes 
hun med lidt. Vilde du kunne det, Hans? 

Arens. 

Nøjes. Jeg siger som du : lad hende om det. 

Antoinette. 
Nej, nej, det gælder ogsaa dig og mig — 

Professoren. 

Hvad for noget — 

Antoinette. 
Ja, I hører det. Jeg har troet, at jeg holdt 
mere af dig, end jeg gør, Hans — du har ikke 
bundet mig saa stærkt, at jeg ikke længes. 

Arens. 

(griber hende i Armen). 

Antoinette, vil du dermed sige, at jeg ikke 
elsker dig højt nok — aa saa lyver du, baade 
for mig og for dig selv, for det maa du vide, 

det maa du have følt i hvert Ord, jeg sagde, 
at min Kærlighed til dig levede i mig hver Time. 

Antoinette. 

(med frembrydende Graad). 

Vilde du ikke kunne nøjes — 

Arens. 

(støder hendes Arm fra sig). 

Det vover du. 

Professoren. 

I maa være rolige, hør nu — 

Antoinette. 

Lad mig tale alene med Hans — — ikke 
du, gaa du til Hilma — 

Arens. 

Lad mig gaa blot hun er ner- 
vøs — — jeg har mærket det længe. 



Professoren gaar ind til venstre. Arens gaar lidt op og ned. Saa 

sMndser han foran Antoinette. 



Arens. 

Jeg tænker, det er fra André, dette kommer. 
Jeg siger dig, Antoinette, at jeg har ingen 
Mistanke baaret til dig. Dertil elskede jeg dig 
for højt. Naar du vil vide det, saa var det 

Fritz, der' varede mig ad. Jeg takkede ham 
ikke derfor. Jeg hadede ham i det Øjeblik. 

Antoinette. 

André rejser iaften. 

Arens. 

Saa er det altsaa sandt. Saa har han 
siddet her for at stjæle dig fra mig (Hen tii Bordet, 

tager Statuetten og kaster den i Gulvet, saa den knuses). Oen GrØgler. 

Antoinette. 

(farer op.) 

Andrés Dryade — 

Arens. 

(brudt.) 

Antoinette, at dette skulde komme. 

Antoinette. 

Jeg kunde have fortiet det for dig, men 
det vilde jeg ikke. Ja, jeg har været lige ved 
at følge ham, men jeg kunde ikke. Jeg vilde 
have ventet, prøvet — jeg holder jo af dig. 
Maaske mere end jeg troede. 

Arens. 

Da jeg gik herfra, saa tænkte jeg paa, hvad 
du havde sagt. Og det greb mig, at jeg har 
været altfor glad ved at eje dig, saa glad, at 
jeg kun tænkte paa min egen Lykke — — 

Antoinette 
Aa du — 

Arens. 
Jo. Jeg forstaar dine Længsler ud, og de 
har ogsaa grebet mig. Mit Arbejde var endt, 
dine Ord og Solen og hele Foraaret vakte en 

Følelse i mig af — — af Friluft af det, 

der er i dit Væsen. 

Antoinette. 

Og nu vil du — 

Arens. 

Jeg vilde rejse — rejse sammen med dig. 

Antoinette. 
Vil du det ogsaa efter, hvad du nu véd. 

Arens. 

Jeg véd jo intet — — véd jo ikke, hvad 
du tænker. 

Antoinette. 

Jeg troer, at ingen holder mere af mig end 
du. Men helt er jeg ikke din. Du sér jo, jeg 
kan ikke dølge noget. Du maa vinde mig igen 
— hvis du kan, og — hvis du vil. 

Arens. 

Vil — du er jo hele mit Liv. 



Antoinette. 

(stille.) • 

Saa lad os prøve at rejse sammen. 

Arens. 

Aa nu véd jeg intet intet Maai at 

rejse for. 

Antoinette. 
Jo. Hjemad. 

Arens. 

(kysser hendes Haand.) 

Antoinette. 

